‘Jawi diterima semua bangsa, meski ketika penjajahan Inggeris’

BANGI, 18 Zulkaedah 1441H, Jumaat – Pelaksaan hari Jumaat sebagai ‘Hari Jawi’ pastinya dapat memberikan ruang untuk tulisan itu diletakkan pada martabatnya yang sah sebagai tulisan bahasa Melayu selama hampir seribu tahun lalu.

Menyokong usaha itu, Pengerusi Lembaga Pengelola Dewan Bahasa dan Pustaka (DBP), Prof Datuk Dr Awang Sariyan berkata, tulisan Jawi telah digunakan bagi semua bidang termasuk diterima dalam urusan dengan kuasa asing seperti Belanda, Portugal, Sepanyol dan Inggeris.

Justeru, tiada asas untuk mana-mana pihak yang mewakili kaum tertentu untuk menolak usaha mengembangkan tulisan Jawi, katanya.

“Dalam zaman Kesultanan Melayu selama ratusan tahun, tulisan Jawi menjadi tulisan bagi semua bidang, seperti agama, undang-undang, ketatanegaraan, sejarah, perubatan, persenjataan, hikayat dan susastera (prosa dan puisi), malahan dalam bidang diplomasi.

“Tulisan Jawi dan bahasa Melayu diterima oleh semua bangsa, hatta ketika penjajahan Inggeris,” katanya dalam kenyataan, hari ini.

Awang berkata, sebagai usaha memasyarakatkannya, tulisan Jawi perlu digunakan untuk peragaan maklumat di tempat awam, premis perniagaan, pejabat dan dokumen di samping tulisan rumi.

“DBP menyokong penuh keputusan kerajaan menjadikan hari Jumaat sebagai Hari Jawi.

“Keputusan yang diumumkan Menteri di Jabatan Perdana Menteri, Datuk Seri Dr Zulkifli Mohamad al-Bakri memberikan ruang untuk tulisan Jawi pada martabatnya yang sah sebagai tulisan bahasa Melayu selama hampir seribu tahun sebelum tulisan rumi diterima sebagai tulisan rasmi bahasa kebangsaan,” katanya.

Terdahulu,  Dr Zulkifli mengumumkan Hari Jumaat sebagai ‘Hari Jawi’ bermula hari ini, dalam usaha mengekalkan dan memperkasa sebahagian tradisi serta kebudayaan yang membentuk Malaysia.

Beliau dalam kenyataan berkata, usul itu telah dibawa dalam Mesyuarat Jemaah Menteri pada Rabu lalu dan mendapat sokongan penuh daripada semua ahli jemaah menteri.

Bagi menzahirkan iltizam memartabatkan tulisan Jawi, kepala surat rasmi Menteri di Jabatan Perdana Menteri (Hal Ehwal Agama) akan menggunakan tulisan itu bagi urusan rasmi mulai hari ini.


Kaji semula tempoh masa jemaah haji di tanah suci: Ismail Sabri

KUALA LUMPUR, 30 Rejab 1444H, Selasa – Bekas Perdana Menteri, Datuk Seri Ismail Sabri Yaakob mencadangkan Lembaga Tabung Haji (TH) mengkaji semula tempoh masa jemaah haji berada di tanah suci bagi menangani isu kos yang tinggi untuk menunaikan ibadah haji.

Beliau berkata, jemaah haji boleh diberikan empat pilihan dengan tempoh menunaikan ibadah haji iaitu 14 hari, 21 hari, 30 hari dan 40 hari.

“Kos haji dijangka terus meningkat pada masa akan datang, yang membimbangkan kita mungkin satu hari nanti golongan B40 termasuk M40 mungkin sudah tidak mampu menunaikan haji.

“… rukun haji boleh dibuat dalam empat hari, kalau 14 hari masih ada masa lagi untuk ziarah Madinah, mengerjakan umrah dan sebagainya.

“Jika ia dapat disingkatkan saya percaya ramai yang mampu untuk mengerjakan haji kerana kos mengerjakan haji akan bertambah kurang daripada sekarang,” katanya ketika membahaskan Usul Menjunjung Kasih Titah Diraja di Dewan Rakyat hari ini.

Ahli Parlimen Bera itu berkata, langkah berkenaan juga memudahkan lebih ramai umat Islam di negara ini menunaikan ibadah tersebut kerana tempoh masa menunaikan haji bergantung kepada pilihan jemaah sendiri, mengikut kesesuaian pekerjaan mereka.

Ismail Sabri berkata, TH telah menganggarkan peningkatan kos haji daripada RM25,540 pada 2022 kepada RM31,870 pada tahun ini.

Beliau berkata, dengan mengandaikan pengekalan aturan bayaran haji 2022 untuk tahun ini iaitu RM10,980 bagi kumpulan B40 dan RM12,980 bagi kumpulan M40, tanggungan TH bakal meningkat masing-masing kepada RM20,890 dan RM18,720.

Selain itu, beliau memohon kerajaan supaya mengkaji dan menggubal semula Akta Tabung Haji 1995 untuk penambahbaikan termasuk berhubung ketiadaan peruntukan untuk patuh syariah dan tadbir urus baik yang diwartakan dalam akta sedia ada.

“Penambahbaikan perlu dari segi tadbir urus, pemantauan dan kawal selia bagi memastikan dana sebanyak RM88 bilion dapat diuruskan dengan lebih sempurna,” kata beliau.

Ismail Sabri turut memohon kerajaan agar mempertimbangkan permohonan golongan yang memerlukan bagi pengeluaran bersasar simpanan Kumpulan Wang Simpanan Pekerja (KWSP).

Menurut beliau, kajian terperinci perlu dilaksanakan supaya mereka yang layak sahaja dibenarkan untuk mengeluarkan simpanan KWSP dengan syarat-syarat yang ditetapkan.

Sementara itu, Ismail Sabri berkata, kerajaan juga harus mempertimbangkan harga lantai getah beku dinaikkan daripada RM2.50 kepada RM3.50 sekilogram seterusnya mampu mengurangkan beban yang terpaksa ditanggung kira-kira 320,000 pekebun kecil getah di seluruh negara disebabkan kenaikan kos sara hidup. – Bernama


Israel tiada bukti kukuh tuduh 7 NGO Palestin ‘pengganas’: PBB

GENEVA, 23 Muharram 1444H, Ahad – Pertubuhan Bangsa-Bangsa Bersatu (PBB) sedang berhubung dengan pihak berkuasa haram Israel susulan penutupan tujuh NGO awam Palestin di bandar Ramallah, Tebing Barat yang diduduki.

Timbalan jurucakap Setiausaha Agung PBB, Farhan Haq berkata, agensi PBB yang bekerja di wilayah Palestin mengambil serius tuduhan membiayai keganasan dan dakwaan Israel terhadap tujuh NGO Palestin sebagai ‘pertubuhan pengganas’ atau melanggar undang-undang.

Beliau berkata, langkah Israel itu menghadkan lagi keupayaan hak asasi manusia, kerja kemanusiaan dan pembangunan di wilayah Palestin yang dijajah.

Haq berkata, pihak berkuasa Israel tidak memberikan sebarang bukti kukuh kepada PBB yang menyokong penetapan mereka terhadap NGO Palestin.

Justeru, dia menyeru Israel untuk tidak melakukan sebarang tindakan yang akan menghalang pertubuhan itu daripada meneruskan kerja kemanusiaan dan pembangunan di wilayah Palestin.

Khamis lalu, tentera Israel menyerbu ibu pejabat tujuh NGO Palestin di Ramallah dan mengisytiharkan mereka ditutup.

NGO yang diserbu ialah Persatuan Sokongan Tahanan dan Hak Asasi Manusia Addameer, Pusat Al-Haq, Pusat Penyelidikan dan Pembangunan Bisan, Kesatuan Jawatankuasa Wanita Palestin, Kesatuan Jawatankuasa Kerja Kesihatan, Kesatuan Jawatankuasa Kerja Pertanian dan Pertahanan untuk Kanak-Kanak Antarabangsa Palestin.

Tindakan itu dibuat selepas tentera menamakan organisasi berkenaan sebagai ‘kumpulan pengganas’, sementara NGO terbabit menyifatkan Israel cuba mencabul hak asasi manusia rakyat Palestin.

Sementara itu, Presiden Palestin, Mahmoud Abbas menegaskan penutupan NGO itu sebagai tindakan yang tidak boleh diterima.

Katanya, tujuh NGO itu akan meneruskan kerja mereka dalam mendedahkan penjajahan serta jenayah Israel terhadap rakyat di Palestin tanpa mempedulikan perintah penutupan berkenaan.

“Kita semua mesti berdiri bersama dan menghadapi dasar Israel ini yang berkeras ke hadapan dengan tindakan unilateral, tanpa menghiraukan semua perjanjian yang ditandatangani antara kedua-dua pihak serta melanggar undang-undang antarabangsa,” katanya.- Agensi


Shahruddin antara 42 calon Pejuang di PRN Johor

MUAR, 22 Rejab 1443H, Khamis – Ketua Parti Pejuang Tanah Air (Pejuang) Johor Datuk Dr Shahruddin Md Salleh diumumkan antara 42 calon yang akan mewakili parti tersebut pada Pilihan Raya Negeri (PRN) Johor, 12 Mac ini.

Ahli Parlimen Sri Gading itu akan bertanding di kerusi Dewan Undangan Negeri (DUN) Machap yang dijangka menyaksikan persaingan lima penjuru.

Pada majlis pengumuman calon Pejuang di sini, Presidennya Datuk Seri Mukhriz Mahathir berkata hanya dua calon Pejuang yang pernah bertanding dalam pilihan raya sebelum ini, manakala yang lain adalah muka baharu.

Antara muka baharu yang diumumkan sebagai calon hari ini ialah Nornekman Osman, anak bekas Menteri Besar Johor Allahyarham Datuk Osman Sapian yang meninggal dunia pada 21 Dis lepas.

Beliau akan bertanding di DUN Kempas yang pernah disandang oleh bapanya. – Bernama


Individu lengkap vaksin akan dapat lebih banyak manfaat

KUALA LUMPUR, 13 Zulhijjah 1442H, Jumaat – Individu yang menerima vaksin lengkap akan menikmati lebih banyak manfaat, kata Ketua Pengarah Kesihatan, Tan Sri Dr Noor Hisham Abdullah.

Beliau berkata, negara-negara yang mana kira-kira 30 peratus hingga 40 peratus populasinya telah divaksin lazimnya akan mula mengurangkan sekatan tertentu.

“Ini bukan pembukaan penuh tetapi sekatan tertentu dihapuskan. Contohnya, aktiviti sukan seperti tenis dan badminton, mereka yang telah mendapat dua dos suntikan dan telah melepasi tempoh dua minggu boleh melakukan latihan dan sebagainya.

“Jika anda melihat sektor kesihatan, walaupun jangkitan masih berlaku pada mereka yang telah divaksinasi sepenuhnya, kadar kebolehjangkitan hanya sekitar 1.59 peratus, dan kebanyakannya adalah kes kategori satu dan dua,” katanya.

Sementara itu, Menteri Kesihatan, Datuk Seri Dr Adham Baba mengatakan Perdana Menteri akan mengumumkan ‘manfaat vaksinasi’ untuk individu yang sudah divaksin tidak lama lagi.

“Hingga kini, kira-kira 21 peratus populasi telah menerima dos kedua dan kami telah melepasi ambang vaksinasi 10 peratus untuk beralih dari Fasa Satu ke Dua.

“Untuk memasuki Fasa Ketiga dalam Pelan Pemulihan Nasional (PPN), kita memerlukan 40 peratus penduduk menerima kedua-dua dos suntikan tetapi beberapa tempat sudah melebihi sasaran itu.

“Kami juga mencadangkan agar beberapa elaun diberikan kepada mereka yang telah menerima dos kedua dan melepasi tempoh dua minggu. Ini akan diumumkan oleh Perdana Menteri tidak lama lagi,” katanya.

Mengenai statistik jangkitan semasa, Dr Adham mengatakan kes serius di kalangan mereka yang berumur 60 tahun ke atas telah menurun berikutan vaksinasi.

“Data menunjukkan bahawa sejak mereka mendapat vaksinasi ketika Program Imunisasi Nasional COVID-19 dimulakan, terdapat penurunan yang signifikan dalam kes Kategori empat dan lima dari kumpulan usia itu,” katanya.


BNM dijangka ketatkan dasar monetari pada separuh kedua 2022

KUALA LUMPUR, 29 Rabiulawal 1443H, Jumaat – Moody’s Analytics (Moody’s) mengunjurkan Bank Negara Malaysia (BNM) akan mengumumkan kenaikan kadar pada separuh kedua tahun depan memandangkan prospek ekonomi Malaysia kian cerah menjelang 2022.

Pada Rabu, BNM telah mengekalkan Kadar Dasar Semalaman (OPR) pada 1.75 peratus di mesyuarat terakhir Jawatankuasa Dasar Monetari (MPC) untuk tahun ini, sekali gus menyaksikan kadar dasar itu tidak berubah sejak Julai 2020.

Dalam satu kenyataan hari ini, penganalisis Denise Cheok berkata, antara faktor yang mendorong BMM ke arah normalisasi monetari pada separuh kedua 2022 termasuk tekanan inflasi yang semakin meningkat akibat gangguan rantaian bekalan dan kenaikan harga komoditi serta harga minyak mentah yang dijangka terus melonjak menjelang awal tahun depan.

Beliau berkata, negara juga bersedia untuk dibuka semula sepenuhnya pada separuh pertama 2022, dipacu oleh kadar vaksinasi yang tinggi sebanyak 75 peratus daripada populasi, membolehkan  perjalanan antarabangsa dibenarkan semula untuk warganegara yang telah lengkap vaksin.

“Sekatan ke atas Lembah Klang yang penting dari segi ekonomi sebahagian besarnya telah ditarik balik, justeru, sektor pembuatan telah meningkat dan Indeks Pengurus Pembelian (PMI) IHS Markit mencapai zon pengembangan pada Oktober iaitu 52.2 buat kali pertama sejak Mei,” katanya.

Selain itu, Cheok berkata, bantuan tunai dan subsidi upah dijangka dapat membantu mengurangkan kadar pengangguran.

Sementara itu dalam nota berasingan, CGS-CIMB Securities Sdn Bhd (CGS-CIMB) menjangkakan bank pusat hanya akan memulakan semula dasar monetarinya pada 2H2022F(unjuran) dengan dua kenaikan kadar 25 mata asas untuk menjadikan OPR akhir 2022F kepada 2.25 peratus.

“Keputusan BNM untuk mengekalkan OPR pada 1.75 peratus adalah sejajar dengan jangkaan kami dan pasaran di tengah-tengah tekanan yang berkurangan terhadap Keluaran Dalam Negara Kasar (KDNK) sebenar susulan pelonggaran sekatan pergerakan,” kata ahli ekonomi CGS-CIMB Lim Yee Ping. – Bernama


Usaha rencat perundangan syariah kritikal, PEMBELA koordinasi gerakan

BANGI, 2 Syaaban 1443H, Sabtu – Pertubuhan-Pertubuhan Pembela Islam (PEMBELA) berhasrat untuk mengkoordinasi gerakan di setiap negeri bagi membawa isu perundangan syariah termasuk isu akidah anak mualaf di Perlis.

Pengerusinya, Haji Aminuddin Yahaya berkata, isu keabsahan perundangan syariah sangat kritikal dan gerakan untuk merencatkannya sama seperti kanser.

“Pada awalnya mungkin kita abaikan sahaja seolah-olah masalah kecil.

“Tetapi apabila sudah ‘stage’ terakhir, maka ketika itu sudah terlambat,” katanya menerusi kenyataan, hari ini.

Aminuddin berkata demikian selepas perbincangan bersama rakan seperjuangan berhubung perkara itu.

Pada masa sama, beliau menegaskan bahawa perjuangan mempertahan dan memartabatkan sistem perundangan syariah merupakan tanggungjawab bersama.

“Semua ada peranannya termasuk NGO-NGO dan gerakan sivil seperti kami.

“Insya-Allah, kami akan umumkan langkah kami yang seterusnya pada masa yang terdekat nanti. Nantikanlah,” katanya.


Amaran! BN keluar PN, PH boleh menang PRU15: Lim Guan Eng

PUTRAJAYA, 17 Rejab 1442H, Isnin – Pakatan Harapan (PH) didakwa berpeluang mentadbir semula kerajaan jika gabungan parti itu memperoleh sokongan 15 peratus pengundi Melayu pada Pilihan Raya Umum ke-15 (PRU15).

Setiausaha Agung DAP, Lim Guan Eng mendakwa, ia berdasarkan satu dapatan kajian yang menyatakan situasi itu boleh berlaku sekiranya jumlah peratusan berkenaan ditambah dengan pengundi bukan Melayu.

Dakwanya, ia sekali gus memungkinkan PH memperoleh 35 peratus undi dan mentadbir semula negara.

“Kajian itu turut menunjukkan jika BN (Barisan Nasional) keluar Perikatan Nasional (PN), BN mampu mendapat 35 lebih peratus undi Melayu dan masing-masing 15 peratus buat PH dan PN,” katanya seperti dipetik Utusan Malaysia, hari ini.

Menurut Guan Eng, walaupun PH ada banyak perancangan ketika mentadbir negara setelah memenangi Pilihan Raya Umum ke-14 (PRU14), tetapi PH tiada masa mencukupi untuk melaksanakannya.

Dakwanya, ini termasuk ada perancangan yang perlu dilaksanakan secara berperingkat.

Sebagai contoh, dakwanya lagi, janji kerajaan PH untuk mengurangkan tol sebanyak 20 peratus yang disusuli dengan penghapusannya, selain mula untuk mengurangkan harga petrol.

Pada masa sama, beliau berkeyakinan rakyat mula sedar sumbangan PH, justeru PH perlu menonjolkan prestasinya berbanding PN.


Polis beri amaran jangan gugat pasca PRU15

BANGI, 25 Rabiulakhir 1444H, Ahad – Polis Diraja Malaysia (PDRM) terus bersedia dalam menghadapi fasa pasca Pilihan Raya Umum Ke-15 (PRU15) dan tempoh pembentukan kerajaan baharu.

Sehubungan itu, mana-mana pihak diingatkan supaya tidak cuba menimbulkan perkara-perkara yang boleh menganggu-gugat keselamatan dan ketenteraman awam dalam tempoh berkenaan.

Ketua Polis Negara, Tan Sri Acryl Sani Abdullah Sani berkata, semua elemen telah digerakkan untuk memastikan ketenteraman awam terjamin.

“Untuk memastikan ketenteraman awam terjamin, PDRM akan mengambil tindakan tegas bagi menangani tindakan mana-mana pihak yang dikesan cuba mengancam tahap keselamatan negara,” katanya dalam kenyataan, hari ini.

Setakat petang ini, belum ada pembentukan kerajaan berlaku dengan status Parlimen tergantung, selepas tiada mana-mana parti gabungan politik yang berjaya memperoleh jumlah majoriti mudah.


Rakyat lega darurat tak dilaksana

BANGI, 8 Rabiulawal 1442H, Ahad – Keputusan Yang di-Pertuan Agong, Sultan Abdullah Sultan Ahmad Shah untuk tidak mengisytiharkan darurat – selepas mengadakan rundingan dengan Raja-Raja Melayu – memberi kelegaan buat rakyat.

Di media sosial, rata-rata netizen memuji kebijaksanaan Agong membuat keputusan sedemikian demi kebaikan semua pihak, terutama dalam keadaan negara dan petugas barisan hadapan bertungkus lumus mengawal penularan pandemik COVID-19.

Gembira dengan titah itu, salah seorang pengguna Facebook, Sumbin Gumbaris mengambil kesempatan merakamkan ucapan tahniah kepada Al Sultan Abdullah kerana membuat keputusan dengan penuh kebijaksanaan demi rakyat.

“Ampun tuanku Agong. Tahniah kami rakyat ucapkan kepada Tuanku yang bijaksana kerana menolak darurat yang dipersembah Perdana Menteri.

“Tahniah sekali lagi kami rakyat ucapkan kerana Tuanku berasa belas kasihan kepada rakyat jelata,” katanya.

Pengguna bernama Maz Zri pula meluahkan rasa lega selepas Agong mengumumkan bahawa tiada sebarang keperluan untuk negara diisytiharkan darurat.

Justeru, sebagai rakyat marhaen, dia menyeru setiap parti politik untuk bersatu melangkaui perbezaan antara satu sama lain demi matlamat yang lebih besar.

“Alhamdulillah rasa lega. Jom kerajaan dan pembangkang bersatu ketepikan ideologi pokitik untuk kesejahteraan rakyat dan keamanan negara. Seterusnya dapat mengawal penularan COVID-19 di Malaysia,” katanya.

Sementara itu, Nora Aini menyifatkan keputusan Agong adalah satu keputusan yang amat tepat dan, menggesa ahli politik mengamati titah Baginda untuk menghentikan ‘politicking’

“Alhamdulliah di atas kebijaksanaan kebawah duli Tuanku telah membuat satu keputusan yang amat tepat sekali.

“Wahai orang politik, tolonglah dengar sedikit alamat YDPA. Hentikanlah politik sempit yang anda bawa pada rakyat Malaysia,” katanya.

Pengguna dengan nama Himir Kudo pula bimbang ahli-ahli politik tetap tidak akan berdiam diri selagi tidak berjaya mendapatkan kuasa.

“Jelas, tindak tanduk mereka membelakangkan rakyat. Semuanya gila kuasa dan kroni. Kami rakyat berharap pada intitusi Raja-Raja Melayu sahaja sekarang

“Kalau sultan-sultan, Agong tak wujud, mahu rosak negara bergolak dijahanamkan ahli politik dan huru hara tunjuk perasaan rakyat,” katanya.

Dalam satu kenyataan hari ini, Datuk Pengelola Bijaya Diraja Istana Negara, Datuk Indera Ahmad Fadil Shamsuddin berkata, keputusan untuk tidak mengisytiharkan darurat dibuat hasil perbincangan dalam mesyuarat khas Raja-Raja Melayu di Istana Negara.

Al-Sultan Abdullah merasakan kerajaan sekarang telah berjaya menangani wabak COVID-19 ini dengan baik dan berkesan.

“Seri Paduka Baginda amat mempercayai keupayaan kerajaan di bawah pimpinan Perdana Menteri untuk terus melaksanakan dasar dan tindakan penguatkuasaan bagi membendung gejala wabak COVID-19 ini daripada merebak,” katanya dalam kenyataan tersebut.

Pada masa yang sama, Ahmad Fadil berkata, Seri Paduka Baginda turut mengingatkan ahli-ahli politik untuk memberhentikan segera segala ‘politicking’ (mainan politik) yang boleh mengganggu kestabilan pemerintahan negara.

Al-Sultan Abdullah turut berpendapat bahawa tiada perlunya Ahli-ahli Parlimen meneruskan tindakan tidak bertanggungjawab yang boleh mengganggu gugat kestabilan kerajaan sedia ada.


Mesyuarat khas SPR hari ini tentukan tarikh PRK Kuala Terengganu

KUALA LUMPUR, 29 Zulhijjah 1444H, Selasa – Suruhanjaya Pilihan Raya (SPR) mengadakan mesyuarat khas pada 10 pagi ini bagi menentukan tarikh-tarikh penting berkaitan Pilihan Raya Kecil (PRK) Parlimen Kuala Terengganu.

Mesyuarat di Menara SPR Putrajaya itu akan dipengerusikan Pengerusi SPR, Tan Sri Abdul Ghani Salleh bagi membincangkan urusan PRK seperti tarikh writ pilihan raya, hari penamaan calon, hari pengundian, daftar pemilih yang akan digunakan dan lain-lain persiapan bagi melaksanakan pilihan raya tersebut.

SPR akan mengadakan sidang media sejurus selesai mesyuarat khas itu.

Khamis lepas, Setiausaha SPR, Datuk Ikmalrudin Ishak dalam kenyataan memaklumkan mesyuarat khas itu diadakan selepas suruhanjaya menerima Laporan Hakim Pilihan Raya sebagaimana diperuntukkan di bawah Akta Kesalahan Pilihan Raya 1954 berkenaan keputusan mahkamah membatalkan pilihan raya bagi Bahagian Pilihan Raya Parlimen Kuala Terengganu pada 19 Nov lepas.

Mahkamah Pilihan Raya Terengganu pada 27 Jun membatalkan kemenangan Datuk Ahmad Amzad Hashim yang mewakili PAS di Parlimen Kuala Terengganu pada Pilihan Raya Umum ke-15 (PRU15) selepas  pempetisyen iaitu calon Barisan Nasional Datuk Mohd Zubir Embong, berjaya membuktikan perbuatan rasuah telah berlaku dengan tujuan mempengaruhi pengundi pada PRU15.

Pada 8 Julai lepas, PAS memutuskan untuk tidak mengemukakan rayuan terhadap keputusan petisyen Parlimen Kuala Terengganu yang membatalkan kemenangan parti itu. – Bernama


Mogok Doktor Malaysia gagal lumpuhkan perkhidmatan kesihatan

BANGI, 16 Ramadan 1444H, Jumaat – Mogok Doktor Malaysia yang dirancang pada 3 hingga 5 April lalu, gagal melumpuhkan perkhidmatan kesihatan seperti dirancang penganjur.

Menteri Kesihatan, Dr Zaliha Mustafa berkata, tindakan kumpulan itu dilihat lebih bersifat ancaman dan provokatif serta mempunyai kepentingan tertentu sehingga sanggup mengambil kesempatan terhadap keselamatan dan nyawa rakyat.

Sehubungan itu, beliau berterima kasih kepada semua petugas kesihatan yang sentiasa bersedia memberikan perkhidmatan kepada rakyat, sekali gus menolak anjuran untuk mogok dalam kalangan doktor, baru-baru ini.

“Hebahan mengenai Mogok Doktor Malaysia yang telah ditularkan di laman sosial pada 3 hingga 5 April 2023, dan dijangka melibatkan 8,000-12,000 doktor-doktor kontrak, telah gagal melumpuhkan perkhidmatan kesihatan seperti yang dirancang oleh penganjur.

“Sehubungan itu, saya ingin menekankan bahawa mogok bukanlah satu jalan penyelesaian terbaik bagi menangani setiap permasalahan yang timbul, sebaliknya perkara tersebut perlu ditangani secara lebih berhemah dan profesional menerusi platform yang betul,” katanya dalam kenyataan, hari ini.

Dr Zaliha berkata, Kementerian Kesihatan (KKM) amat menghargai segala komitmen dan profesionalisme tinggi yang ditunjukkan petugas kesihatan dalam perkhidmatan awam.

“Keutamaan pesakit melebihi kepentingan peribadi terus menjadi inspirasi setiap daripada mereka.

“Kod etika profesional di kalangan pegawai perubatan dan yang lainnya perlulah dipelihara dan sentiasa menjadi pedoman ke arah memartabatkan institusi perubatan di negara ini kepada suatu anjakan paradigma yang sentiasa disegani,” katanya.

Pada masa sama, beliau turut berterima kasih dengan kepimpinan tertinggi KKM, pengarah kesihatan negeri dan hospital serta ketua perkhidmatan dalam kesiapsiagaan berdepan sebarang kemungkinan ketika tempoh mogok itu.

Rancangan kumpulan doktor kontrak untuk mengadakan mogok selama tiga hari itu mencetuskan panik apabila mereka memutuskan untuk tidak hadir bertugas dengan mengambil cuti sakit atau cuti kecemasan.

Bagaimanapun, Persatuan Perubatan Malaysia (MMA) menjelaskan tiada mogok doktor kontrak di kemudahan kesihatan awam di seluruh negara berlaku pada Isnin lalu.


UMNO tak akan kerjasama dengan PKR

KUALA LUMPUR, 10 Syaaban 1442H, Rabu – UMNO tidak akan bekerjasama dengan PKR pada pilihan raya akan datang dan hanya akan bekerjasama dengan rakan-rakan komponennya di bawah Barisan Nasional (BN).

Menegaskan perkara itu, Presiden UMNO, Datuk Seri Dr Ahmad Zahid Hamidi berkata, parti tersebut tidak mengadakan perbincangan dengan PKR mengenai kerjasama menghadapi pilihan raya namun sebarang kemungkinan pakatan hanya akan dilihat selepas PRU15.

Perkara itu dinyatakan seminggu selepas Presiden PKR, Datuk Seri Anwar Ibrahim mengatakan ada perbincangan antara kedua-dua pihak.

“Ya, Anwar dan saya saling bertemu di Parlimen (dan) pada majlis perkahwinan, tetapi tidak ada perbincangan sama ada, secara rasmi atau tidak rasmi.

“Tidak dengan saya, tidak juga dengan Mat Hassan (Timbalan Presiden UMNO, Datuk Seri Mohamad Hasan),” kata Ahmad Zahid dalam wawancara menjelang Perhimpunan Agung UMNO yang akan diadakan pada 27-28 Mac.

Ketika ditanya apakah ada pemimpin UMNO yang menemui Anwar mengenai hal ini, beliau berkata: “Kamu kena tanya kepadanya dengan siapa dia berbincang tetapi UMNO tidak membenarkan wakil untuk mengadakan perbincangan seperti itu.”

Pada 19 Februari, UMNO memaklumkan bahawa parti itu tidak akan bekerjasama dengan Parti Pribumi Bersatu Malaysia (Bersatu) pada pilihan raya akan datang dan kerjasama sedia ada akan berakhir apabila Parlimen dibubarkan.

Mengenai sama ada UMNO bersedia menjalin kerjasama dengan PKR, Ahmad Zahid mengatakan bahawa selepas PRU15, apa sahaja mungkin berlaku.

“Tetapi buat masa ini, tidak ada perbincangan, tidak dengan PKR, tidak dengan DAP, tidak dengan Pakatan Harapan,” ulangnya.

BN kini terdiri daripada empat parti – UMNO, MCA, MIC dan Parti Bersatu Rakyat Sabah (PBRS).

Pada 17 Mac, Anwar mengatakan ‘perbincangan awal’ antara pemimpin PKR dan UMNO telah berlangsung tetapi tidak mencapai persetujuan atau persefahaman rasmi.

“Saya sudah mengatakan ia terlalu awal untuk menunjukkan kemungkinan adanya kerjasama atau persetujuan. Pada tahap ini, kita sedang berbahas,” kata Anwar.

Mengenai kerjasama UMNO dengan PAS, Ahmad Zahid mengatakan kedua-dua parti masih bekerjasama dalam semangat Muafakat Nasional (MN).

“Tetapi terserah kepada mereka. Sekiranya mereka merasa lebih selesa bekerja dengan pihak lain, mereka boleh melakukannya,” katanya.

PAS dan UMNO membentuk gabungan MN pada tahun 2019, tetapi ia juga merupakan anggota gabungan Perikatan Nasional dengan Bersatu dan tiga parti lain.


ISMA teruskan agenda dakwah tingkatkan jati diri masyarakat

PERTEMUAN dengan hampir 100 orang ahli-ahli ISMA Sandakan dalam majlis makan malam penghargaan kepada penggerak dakwah komuniti dan pelancaran Skuad Gagah ISMA Sandakan.

Usaha ISMA untuk membangunkan komuniti Ummah merupakan kerja asas bagi membentuk sebuah negara yang kuat, maju dan berdaulat. ISMA menumpukan kepada unsur penting dalam struktur sosial dalam peradaban iaitu ummah.

Kerjasama erat dengan pemimpin masyarakat dapat membantu usaha dakwah ini. Kepercayaan yang diberikan oleh mereka adalah atas asas kesungguhan dan keikhlasan ISMA dalam agenda dakwahnya membangunkan jati diri anggota masyarakat setempat.

Pengaruh kepimpinan untuk menggerakan ahli-ahli mencapai objektif yang jelas juga membantu mereka untuk menyumbang bersama dalam mencapai hasrat besar yang dicita-citakan.

Skuad Gagah ISMA Sandakan adalah inisiatif inklusif oleh YDP ISMA Sandakan, En. Muhammad Nur bin Selamit, mendekatkan dakwah kepada “Tarbiah Gym” dan semua lapisan masyarakat yang mahu berjuang bersama-sama untuk memikul beban perjuangan ini.

Ini adalah hasil yang dicapai selepas usaha bertahun-tahun dengan penuh tekun dan sabar. Moga Allah SWT berkati.

Ustaz Shuhaib ar-Rumy Selamat
Presiden ISMA


India laksana perintah berkurung malam sempena Tahun Baharu

MUMBAI, 25 Jamadilawal 1443H, Khamis – Pihak berkuasa India mula mengenakan sekatan ketat untuk menghalang perhimpunan besar-besaran di parti dan tempat awam menjelang sambutan Tahun Baharu.

Perintah berkurung malam dikenakan di semua bandar utama dan restoran diarahkan untuk mengehadkan jumlah pelanggan, kata pegawai.

“Bagaimanapun, pihak berkuasa negeri mendapati sukar untuk mengehadkan kesesakan di pasar, tapak keagamaan dan destinasi percutian kerana mereka dibenarkan untuk terus dibuka,” katanya.

Menurut Kementerian Kesihatan Persekutuan, negara itu melaporkan 13,154 kes baharu COVID-19 dan 268 kematian dalam tempoh 24 jam terakhir, dengan pusat bandar melaporkan lonjakan besar.

Ia adalah jumlah jangkitan harian tertinggi sejak Oktober.

Kes jangkitan varian Omicron meningkat kepada 961 di seluruh India.

Polis di ibu kota kewangan India, Mumbai, melarang perhimpunan awam lima atau lebih penduduk sehingga 7 Januari.

Ia susulan lonjakan mendadak dalam kes dengan 2,510 jangkitan – peningkatan harian tertinggi sejak Mei – kata pihak berkuasa tempatan.

“Kelihatan perhimpunan sosial berjalan secara tidak terhad dengan orang ramai yang melanggar semua norma penjarakan sosial,” kata Menteri Kesihatan Maharashtra, Rajesh Tope.

Katanya, 48 jam berikutnya adalah kritikal bagi pihak berkuasa untuk mencegah peningkatan kes baharu COVID-19. – Agensi


Harap Belanjawan 2021 tangani infrastruktur sekolah daif

BANGI, 20 Rabiulawal 1442H, Jumaat – Kementerian Pendidikan kekal sebagai penerima peruntukan terbesar dalam Belanjawan 2021 membabitkan RM50.4 bilion perbelanjaan kerajaan.

Meskipun peruntukan tahun ini berkurangan daripada tahun lalu – RM64.1 bilion pada Belanjawan 2020, ia masih memperlihatkan komitmen kerajaan dalam bidang pendidikan.

Menyambut baik belanjawan yang diumumkan petang tadi, Ikatan Guru-Guru Muslim Malaysia (iGuru) percaya peruntukan kepada sektor pendidikan mampu menangani isu infrastruktur di sekolah kerajaan, termasuk sekolah daif.

Presidennya, Ustaz Mohd Azizee Hasan berharap peruntukan itu dapat meningkatkan kecemerlangan sekolah-sekolah luar bandar, sekali gus memperkasa fasiliti di sekolah kebangsaan termasuk bantuan untuk pendidikan khas.

Ini sekali gus memastikan tiada murid yang ketinggalan mendapatkan akses pendidikan terbaik, katanya.

“iGuru juga berterima kasih dengan insentif program RMT (Rancangan Makanan Tambahan) setiap hari yang akan memberikan manfaat kepada murid-murid.

“Bantuan ini diharap dapat meningkatkan kualiti minda murid-murid dengan bekalan nutrisi baik yang akan menjamin perkembangan otak yang sihat untuk menerima proses pembelajaran di sekolah,” katanya kepada Ismaweb.net, hari ini.

Daripada RM50.4 bilion yang diperuntukkan, sebanyak RM725 juta akan disalurkan bagi menaik taraf bangunan serta infrastruktur di 50 buah sekolah-sekolah daif.

Selain itu, RM45 juta juga disediakan oleh kerajaan untuk kebajikan murid bekeperluan khas di sekolah bagi memperkasa pendidikan khas.

Pada masa sama, iGuru menyifatkan insentif RM180 untuk keluarga daripada golongan B40 bagi tujuan akses internet dan alat peranti pintar akan membantu murid supaya tidak kecicirian dalam proses pembelajar.

“Kita juga berharap inisiatif Jalinan Digital Negara (JENDELA) dapat meningkatkan kualiti internet dan memberi manfaat kepada 430 buah sekolah.

“Bajet inklusif dan prihatin ini diharap membantu meningkatkan akademik anak-anak luar bandar untuk lebih cemerlang,” katanya.


98 anak kapal KD Mahawangsa positif COVID-19: Ismail Sabri

KUALA LUMPUR, 27 Syawal 1442H, Selasa – Kementerian Pertahanan mengesahkan seramai 98 kru Kapal Diraja (KD) Mahawangsa positif COVID-19.

Menteri Kanan Pertahanan Datuk Seri Ismail Sabri Yaakob berkata, semua anak kapal berkenaan menjalani ujian RTK Antigen COVID-19 sebelum menaiki kapal berkenaan dan didapati negatif.

“Selepas berada beberapa hari di dalam kapal mereka didapati positif, setakat ini semua anak kapal terlibat tidak mengalami sebarang simptom dan mereka telah diasingkan dan kini menjalani kuarantin.

“Insya-Allah selepas 10 hari mereka akan menjalani ujian PCR dan jika negatif mereka akan dibenarkan keluar,” katanya pada sidang media melepas melakukan tinjauan di Pusat Pemberian Vaksin Pandu Lalu Tentera Darat di Kem Perdana Sungai Besi di sini hari ini.

Turut hadir Menteri Kesihatan Datuk Seri Dr Adham Baba dan Panglima Angkatan Tentera Malaysia Jen Tan Sri Affendi Buang.

Ismail Sabri berkata, pihaknya belum dapat memastikan bagaimana anak kapal KD berkenaan dijangkiti virus COVID-19.

“Seperti kita tahu, COVID-19 kini berada dalam komuniti, anak kapal ini dijangkiti COVID-19 sebelum mereka pergi belayar, mungkin ketika mereka berada di rumah atau ketika keluar membeli barang di kedai,” katanya.

Dalam pada itu, Ismail Sabri berkata, pihaknya sedang dalam perbincangan dengan Jawatankuasa Khas Jaminan Akses Vaksin COVID-19 Kebangsaan untuk membenarkan Kementerian Pertahanan mendapatkan bekalan vaksin secara terus daripada Pharmaniaga Berhad yang bertanggungjawab membotolkan vaksin jenama Sinovac.

Beliau berkata, dengan kaedah itu, imuniti berkelompok bagi anggota tentera, kakitangan awam yang bekerja di Kementerian Pertahanan dan keluarga dapat dicapai dengan segera.

“Secara amnya kita mempunyai seramai 500,000 orang anggota termasuk keluarga mereka, kita sasarkan seramai 200,000 orang menerima vaksin sebulan dan mencapai imuniti dalam tempoh tiga bulan,” katanya. -Bernama


80 peratus pengemis di Kelantan penerima bantuan JKM

KOTA BHARU, 21 Ramadan 1443H, Sabtu – Hampir 80 peratus pengemis dan peminta sedekah yang ditahan di Kelantan adalah penerima bantuan bulanan daripada Jabatan Kebajikan Masyarakat (JKM).

Penolong Pengarah Kanan Bahagian Penguatkuasaan JKM Negeri, Mohamad Md Nor berkata, rata-rata mereka menjadikan lokasi tumpuan awam untuk melakukan kegiatan itu seperti sekitar hadapan bank, perkarangan Masjid Muhammmadi, Pasar Siti Khadijah dan Laman Hijau.

Katanya, antara alasan yang diberikan oleh mereka adalah disebabkan ingin mendapat wang tambahan selain untuk menampung kos rawatan disebabkan faktor kesihatan.

“Pihak kami ingin mengingatkan kepada orang ramai agar tidak tertipu dan berhati-hati ketika bersedekah dan menderma memandangkan hampir 80 peratus mereka yang ditahan adalah penerima bantuan bulanan JKM.

“JKM turut melancarkan Kempen Bijak Membantu Elak Tertipu untuk menimbulkan kesedaran kepada orang ramai untuk memberi bantuan sewajarnya kepada pengemis dan peminta sedekah kerana kita mendapati terdapat segelintir daripada mereka mempunyai wang simpanan sehingga mencecah RM20,000,” katanya.

Beliau berkata demikian kepada pemberita di Pejabat JKM negeri, di sini, selepas menyertai Operasi Bersepadu Pengemis JKM bersama beberapa agensi termasuk Jabatan Imigresen dan Majlis Perbandaran Kota Bharu (MPKB) dengan kekuatan anggota seramai 32 orang, hari ini.

Mengulas lanjut mengenai operasi itu, Mohamad berkata, pihaknya telah menahan seramai 10 pengemis dan peminta sedekah membabitkan sembilan warganegara dan seorang rakyat Thailand yang berumur antara 50 hingga 77 tahun.

Katanya, menerusi operasi yang diadakan sejak 9.30 pagi hingga 2 petang itu, dua daripada pengemis yang ditahan dikenal pasti menggunakan dokumen palsu daripada Majlis Agama Islam dan Adat Istiadat Melayu Kelantan (MAIK) untuk memohon sumbangan bagi surau dan masjid di negeri ini.

“Kami akan melakukan dokumentasi terhadap kesemua warga tempatan yang ditahan sama ada mereka akan dihantar ke rumah orang tua atau diberikan amaran keras termasuk dengan menandatangani Surat Aku Janji manakala bagi warga Thailand yang ditahan akan diserahkan kepada pihak Imigresen.

“Kita juga tidak menolak kemungkinan, bilangan pengemis dan peminta sedekah ini akan bertambah terutamanya apabila memasuki tempoh seminggu sebelum menjelang Hari Raya Aidilfitri kerana lebih ramai yang akan memberi derma sambil bersedekah,” katanya. – Bernama


Pengundi kini semakin matang, tidak mudah ‘dijual’ pemimpin sendiri

Oleh Zuhayati Yazid

BANGI, 18 Rabiulawal 1444H, Sabtu – Pengundi hari ini sudah tidak terpesona dengan sogokan dan ‘gula-gula’ untuk memancing undi berikutan semakin matang dalam membuat perhitungan memilih pemimpin yang sesuai.

Hakikatnya pengundi sudah muak dan penat untuk memberi peluang berkali-kali kepada pemimpin yang kononnya boleh membela nasib mereka, demikian luah Setiausaha Agung Majlis Perundingan Melayu (MPM), Datuk Dr Hasan Mad.

“Ingatkan setelah ‘diajar’ pada tiga kali Pilihan Raya Umum ke-13 (PRU13) , PRU14 dan PRU15 mereka sudah insaf.

“Sayangnya sangkaan itu tidak berlaku sebaliknya terus semakin ganas dan terus bercakaran untuk menjadi nakhoda selain bersaing sesama sendiri.

“Mereka terus berpecah kerana nafsu masing-masing yang meluap-luap untuk jadi pemimpin hebat kononnya,” katanya kepada Ismaweb.net, hari ini.

Beliau berkata demikian sebagai mengulas perkembangan terkini politik negara yang bercakaran kesan daripada sikap tamak untuk memerintah.

Hasan berkata, pemimpin kini masih menganggap pengundi hari ini ditakuk lama yang mudah digula-gulakan atau disogok dengan dedak.

Tegas beliau, pengundi tidak lagi terbuai dengan janji-janji manis sebaliknya semakin bijak mengurus dan sudah bersiap sedia membina budaya swatadbir urus diri serta keluarga masing-masing.

“Lihat sahaja keadaan hari ini walaupun Parlimen baru dibubarkan namun golongan itu sudah lebih awal siap siaga dengan manifesto baru.

“Pemimpin ini bersaing mereka cipta skrip sandiwara untuk ditayangkan kepada pengundi.

“Kesian betul, mereka terlalu taksub dengan maklum balas dari kroni dan penyokong mereka dalam parti masing-masing, kononnya akar umbi mereka cukup kuat untuk jamin kemenangan,” katanya.

Katanya Hasan lagi, golongan itu sebenarnya syok sendiri dan gagal membaca dengan tepat trend pengundian dalam kalangan bangsanya sendiri, terutama pengundi berumur 18 tahun.

Katanya, golongan ini tidak perlu menjadi hero Melayu atau mujahid, membawa cerita atau janji kononnya parti atau calon mereka akan berjuang habis-habisan menjuarai agenda Bumiputera, maqasid syariah dan apa juga agenda seumpama dengannya.

Tegas beliau, semua itu sudah tidak lagi relevan sebagai faktor, jika ia keluar dari mulut pemimpin yang tamak dan pentingkan diri sendiri.


PRU15: Hati saya jatuh cinta dengan Kubang Kerian: Tuan Ibrahim

KOTA BHARU, 2 Rabiulakhir 1444H, Jumaat – Timbalan Presiden PAS Datuk Seri Tuan Ibrahim Tuan Man hari ini memberikan bayangan mengenai hasratnya pada Pilihan Raya ke-15 (PRU15) ini untuk mempertahankan kerusi Parlimen Kubang Kerian yang disandangnya, namun tetap menyerahkan keputusan muktamad mengenai perkara itu kepada pucuk pimpinan parti.

“Hati saya jatuh cinta dengan Kubang Kerian. Saya seperti pimpinan lain, kita serahkan kepada parti untuk buat keputusan.

Saya difahamkan pagi ini ada mesyuarat final,” katanya pada sidang media selepas majlis Pelancaran Karnival KASA 2022@Kubang Kerian Sejahtera,  hari ini.

“Apa yang penting sebagaimana yang diamanahkan, laksana tanggungjawab, tapi insya-Allah kita tunggu pengumuman,” tambahnya.

Pada PRU14 lepas, Tuan Ibrahim yang pertama kali bertanding di kerusi Parlimen Kubang Kerian menang dengan majoriti 19,369 undi menewaskan calon Barisan Nasional (BN) Datuk Seri Muhammad Abdul Ghani dan Datuk Dr Abdul Halim Yusof daripada PKR.

Sementara itu Tuan Ibrahim berkata proses pembahagian kerusi Perikanan Nasional (PN) bagi menghadapi PRU15 berjalan lancar.

Suruhanjaya Pilihan Raya (SPR) menetapkan hari pengundian bagi PRU15 pada 19 Nov, penamaan calon pada 5 Nov dan pengundian awal pada 15 November 2022.  -Bernama


Turki buat dakwaan ke-2 kes bunuh Jamal Khashoggi

ANKARA, 11 Safar 1442H, Selasa – Pendakwa Raya Turki membuat dakwaan kedua terhadap enam suspek dari Arab Saudi atas pembunuhan wartawan, Jamal Khashoggi pada 2018 di konsulat kerajaan di Istanbul, menurut agensi berita negara Turki.

Agensi berita Anadolu melaporkan, bahawa dua daripada suspek menghadapi tuduhan yang membawa hukuman penjara seumur hidup.

Manakala, tuduhan terhadap empat yang lain membawa hukuman penjara hingga lima tahun.

Menurut dakwaan, kedua-duanya adalah anggota kakitangan konsulat dan merupakan sebahagian daripada pasukan yang meninggalkan Turki setelah melakukan pembunuhan wartawan Arab Saudi, lapor Anadolu.

Empat suspek yang lain dilaporkan dituduh mengganggu bukti dengan pergi ke lokasi jenayah sejurus selepas pembunuhan itu. Mereka juga tidak berada di Turki.

Khashoggi, wartawan Washington Post dan pengkritik Putera Mahkota Arab Saudi, Mohammed bin Salman (MBS), kali terakhir dilihat di konsulat Saudi di Istanbul pada 2 Oktober 2018, di mana beliau pergi untuk mendapatkan dokumen perkahwinan bersama tunangnya, Hatice Cengiz.

Mayat lelaki berusia 59 tahun itu dilaporkan dikerat dan dikeluarkan daripada bangunan dan mayatnya belum ditemui.

Dalam kes berasingan yang dilancarkan pada bulan Julai, sebuah mahkamah Istanbul mula menghakimi 20 suspek dari Arab Saudi atas pembunuhan itu, termasuk dua bekas pembantu MBS.

Pendakwa Raya Turki mendakwa, Timbalan Ketua Perisikan Arab Saudi, Ahmed al-Assiri dan Penasihat Media Mahkamah kerajaan, Saud al-Qahtani mengetuai operasi itu dan memberikan perintah kepada pasukan Arab Saudi.

Presiden Turki, Recep Tayyip Erdogan mengatakan perintah untuk membunuh Khashoggi datang dari ‘peringkat tertinggi’ pemerintah Arab Saudi tetapi tidak pernah secara langsung menyalahkan MBS.

Putera Mahkota bagaimanapun membantah dakwaan yang beliau memerintahkan pembunuhan itu, tetapi mengatakan beliau akhirnya memikul ‘tanggungjawab penuh’ sebagai pemimpin de facto kerajaan.

Pada bulan September, sebuah mahkamah Arab Saudi menjatuhkan hukuman mati kepada lima orang tertuduh setelah perbicaraan tertutup di Arab Saudi tahun lalu, dan menjatuhkan hukuman penjara 20 tahun kepada mereka.

“Pendakwa raya Arab Saudi melakukan satu lagi hukuman, tetapi keputusan ini tidak sah atau tiada legitimasi moral,” kata pelapor khas PBB, Agnes Callamard. – Agensi


Kes melonjak, Thailand perketat sekatan 3 wilayah

BANGKOK, 8 Zulhijjah 1442H, Ahad – Thailand memperketatkan lagi sekatan meliputi larangan perjalanan, penutupan pusat beli-belah dan perintah berkurung pada waktu malam ke atas tiga wilayah susulan peningkatan kes tiga hari berturut-turut.

Negara itu merekodkan 11,397 kes jangkitan dengan 101 kematian pada Ahad, menjadikan keseluruhan kes kepada 403,386 dan 3,341 kematian.

Sebahagian besar lonjakan kes yang berlaku sejak April didorong oleh varian berbahaya baharu COVID-19 – Alpha dan Delta.

Menerusi ketetapan baharu hari ini, semua pusat beli-belah di wilayah Chonburi, Ayutthaya dan Chachoengsao akan ditutup dan perintah berkurung dilaksana bermula jam 9 malam hingga 4 pagi, berkuatkuasa mulai Selasa.

Bangkok dan sembilan lagi wilayah lain telah berada di bawah sekatan ini sejak Isnin lalu, dalam usaha negara itu memerangi wabak pandemik yang paling berbahaya di dunia.

Sebelum ini, kerajaan Thailand merancang memperkenalkan lebih banyak larangan pergerakan ekoran jumlah kes jangkitan terus meningkat.

Biarpun beberapa daerah sudah melaksanakan perintah berkurung, namun pegawai kesihatan memberi amaran penularan wabak dijangka berlarutan selama beberapa bulan.-  Agensi


Putin tidak hadir sidang kemuncak G20 di New Delhi

NEW DELHI, 12 Safar 1445H, Selasa – Presiden Russia, Vladimir Putin tidak menghadiri sidang kemuncak G20 yang dihoskan oleh kerajaan India di New Delhi pada September.

Dalam perbualan telefon dengan Perdana Menteri India, Narendra Modi pada Isnin, Putin berkata, beliau akan diwakili oleh Menteri Luar Sergey Lavrov pada mesyuarat yang dijadualkan pada 9 dan 10 September itu.

“PM (Modi) yang memahami keputusan Russia itu, mengucapkan terima kasih kepada Presiden Putin atas sokongan konsisten Russia terhadap semua inisiatif yang dilaksanakan oleh India selaku Presiden G20,” menurut kenyataan pejabat Modi.

“Kedua-dua pemimpin itu menilai kemajuan dalam pelbagai isu kerjasama dua hala dan bertukar-tukar pandangan mengenai isu serantau dan global yang menjadi perhatian bersama, termasuk Sidang Kemuncak BRICS (Brazil, Russia, India, China, Afrika Selatan) di Johannesburg baru-baru ini,” katanya.

Presiden Russia itu juga tidak hadir dalam mesyuarat kepimpinan BRICS di Afrika, sebaliknya berucap menerusi pautan video. – Bernama


Berundur kalau ada kes mahkamah, Zahid tak apa tiada maruah: Zaharin

Oleh Siti Hafidah Abd Ghaffar

BANGI, 15 Rabiulakhir 1444H, Khamis – Pemimpin UMNO yang terpalit dengan kes-kes mahkamah perlu mengundur diri daripada menjadi calon pada Pilihan Raya Umum ke-15 (PRU15) kerana telah menjadi kudis kepada parti Melayu itu.

Tidak kira sama ada dibuktikan bersalah ataupun tidak, demi kemenangan UMNO, mereka perlu menarik diri daripada bertanding, kata bekas Ahli UMNO, Datuk Zaharin Mohd Yasin.

“Ini masalah maruah UMNO. Kalau diri dia tiada maruah macam Zahid Hamidi tak apa, tapi UMNO punya maruah sebagai institusi orang Melayu yang berjuang sekian lama tercemar dengan tindakan mereka ini.

“Jadi kalau mereka tak nak jaga maruah diri tidak apalah, tapi UMNO kena jaga maruah diri,” katanya dalam temu bual Dimensi di TV Pertiwi, hari ini.

Pada masa sama, Zaharin meminta pengundi khususnya mereka yang berusia 18 hingga 21 tahun dan individu yang pertama kali mengundi menolak mana-mana calon yang terbabit dengan kes mahkamah.

“Tidak kisah siapapun sama ada di Putrajaya, Baling, Pontian, Bagan Datuk asalkan namanya sudah tercatat sebagai orang kena tuduh (OKT), bebas tak bebas, terhukum atau tidak itu soal kedua.

“Kena undi lain daripada dia, maknanya jangan undi,” katanya.

Pengkritik kuat Presiden UMNO itu juga menggesa rakyat menjaga integriti mereka sebagai pengundi.

Zaharin menganggap, tindakan mengundi golongan kluster mahkamah seolah-olah bersubahat dengan rasuah, penyelewengan, penipuan dan memperjuangkan bangsa Melayu untuk kepentingan diri.

“Pada saya mereka ini sebenarnya menjual Melayu ini dengan harga murah.

“Kalau dia berjuang untuk Melayu, jadilah seperti Annuar Musa tidak bertanding, tidak masuk Bebas.

“Kita undur dahulu tidak apalah, tengah ‘dia’ berkuasa,” katanya.


OPR kekal 3 peratus selari kadar inflasi negara

BANGI, 17 Zulhijjah 1444H, Khamis – Kerajaan menyambut baik keputusan Jawatankuasa Dasar Monetari Bank Negara Malaysia (BNM) untuk mengekalkan Kadar Dasar Semalaman (OPR) hari ini.

Kementerian Kewangan (MOF) berkata, keputusan itu selaras dengan perkembangan ekonomi global serta kadar inflasi di Malaysia yang menunjukkan trend penurunan dan kekal stabil.

“Tinjauan ekonomi global dipengaruhi risiko pertumbuhan global menjadi lebih perlahan berikutan dasar monetari kebanyakan bank pusat yang kekal ketat dan pemulihan ekonomi China yang lebih perlahan daripada yang dijangkakan.

“Namun demikian, kerajaan yakin ekonomi Malaysia akan terus berkembang pada tahun 2023, disokong dengan tahap pengangguran yang semakin menurun serta peningkatan aktiviti ekonomi, khususnya pelancongan,” katanya dalam satu kenyataan, hari ini.

Katanya lagi, pelaksanaan projek kerajaan akan terus disegerakan untuk memacu kegiatan ekonomi, dengan dasar monetari kekal akomodatif untuk menyokong pertumbuhan ekonomi.

Ia turut memetik saranan Perdana Menteri yang juga Menteri Kewangan, Datuk Seri Anwar Ibrahim agar pihak bank menyediakan penjadualan semula pinjaman mereka yang menghadapi masalah kewangan.

“Pihak bank hendaklah sentiasa peka akan kesusahan yang dihadapi peminjam individu dan Perusahaan Kecil dan Sederhana (PKS) dan segera menyediakan kemudahan penstrukturan dan penjadualan semula pinjaman mereka yang menghadapi masalah kewangan.”

MOF berkata, peminjam juga boleh mendapatkan khidmat nasihat secara percuma dan bantuan bayaran balik pinjaman melalui Agensi Kaunseling dan Pengurusan Kredit (AKPK).


Kejam! Lelaki Palestin 80 tahun parah dibelasah peneroka Israel

TULKARM, 8 Ramadan 1443H, Ahad – Seorang lelaki warga emas Palestin dipukul dengan teruk oleh sekumpulan pendatang haram Israel ketika sedang mengembala kambing biri-birinya di kampung Kafr al-Labad di wilayah Tebing Barat yang diduduki.

Menurut sumber tempatan, peneroka yang bersenjatakan senapang menyerang dan membelasah Mahmoud Hussein, 80, yang ketika itu sedang membawa ternakannya meragut rumput di dalam tanahnya sendiri – yang terletak di sekitar penempatan haram penjajah Israel di Einav.

Mahmoud yang mengalami patah tulang dan kecederaan di mata kirinya telah dipindahkan ke hospital berdekatan untuk rawatan.

Keganasan dan vandalisme oleh peneroka haram Israel adalah perkara biasa di Tebing Barat yang diduduki, malah perbuatan itu tidak pernah didakwa oleh pihak berkuasa pendudukan.

Lebih 600,000 warga Israel di penempatan haram Yahudi di seluruh Baitulmaqdis Timur dan Tebing Barat adalah melanggar undang-undang antarabangsa. – Agensi


King Sing perlu letak jawatan, konon dedah rasuah tapi masih sepi dari sebarang bukti

BANGI, 14 Zulhijjah 1444H, Isnin – Datuk Seri Tiong King Sing perlu meletak jawatan sebagai Menteri Pelancongan, Seni dan Budaya susulan dakwaannya bahawa wujud budaya rasuah dan penyalahgunaan kuasa yang kronik segelintir pegawai Imigresen di pintu masuk negara.

Desakan itu disuarakan jurucakap Gagasan Bangsa, Haji Aminuddin Yahaya selepas satu laporan polis dibuat Penolong Penguasa Imigresen, Syahmi Syafie Md Nazmil bagi menangkis dakwaan Ahli Parlimen Bintulu itu pada Khamis lalu.

Laporan itu menafikan dakwaan anggota Imigresen meminta wang RM3,000 melalui ejen untuk membebaskan wanita dari China yang dikenali sebagai Wang Xu.

Justeru, Aminuddin menyarankan Perdana Menteri, Datuk Seri Anwar Ibrahim melucutkan sahaja jawatan King Sing sekiranya benar-benar ikhlas berbicara mengenai tatakelola dan integriti.

“Akhirnya pihak Imigresen buka mulut juga. Dalam sebuah kenyataan, Penolong Penguasa Imigresen, Syahmi Syafie Md Nazmil telah membuat laporan polis memaklumkan dakwaan budaya rasuah dalam kalangan pegawai di lapangan terbang adalah tidak berasas.

“Sudah lebih kurang dua hari, dakwaan menteri bahawa beliau berada di KLIA ‘menyelamatkan’ seorang warganegara China kononnya dari komplot rasuah pegawai Imigresen KLIA itu masih sepi dari sebarang bukti. Hanya cakap mulut sahaja.

“Malah, pelbagai persoalan pula yang timbul apabila Menteri Pelancongan itu buat justifikasi tetapi hakikatnya nampak seperti ‘coverline’ dan mengalih isu,” katanya dalam satu kenyataan.

Aminuddin menegaskan apa yang pasti, King Sing sudah bertindak keterlaluan dan mengganggu tugas penguatkuasa dengan menyalahgunakan kedudukannya selaku seorang menteri.

“Itu pun macam tak ada kena mengena sangat. Kalau dia Menteri Kementerian Dalam Negeri (KDN) mungkin ada kaitan juga kalau nak ‘goreng’ macam ini pun.

“Jika dibiarkan dan ‘dihalalkan’ tindakan sebegini, maknanya mana-mana menteri boleh buat apa sahaja seolah-olah pegawai-pegawai penguatkuasa hanyalah tunggul yang tidak perlu dihormati.

“Malah jika ‘kantoi’, boleh dikambinghitamkan sahaja pegawai yang ada dengan dakwaan-dakwaan tanpa bukti sebegini,” katanya.

Lebih teruk lagi, kedaulatan dan keselamatan negara boleh dikompromi dan terdedah begitu sahaja dengan hanya melayan ‘kerenah’ menteri.

“Lagipun, laporan berita kata ini bukan kali pertama berlaku. Maka, apa jadi dengan insiden-insiden sebelum ini? Semua sebab bongkar rasuah jugakah? Kenapa bila video rakaman sudah viral baru terkial-kial nak cerita pasal ‘bongkar rasuah’ ini?,” soalnya.

Terdahulu, King Sing menegaskan, beliau tidak pernah menyalahgunakan kuasa untuk membebaskan wanita asing seperti yang didakwa, sebaliknya mendakwa pelancong dari China itu ditahan Jabatan Imigresen tanpa sebarang sebab.

Katanya, beliau hadir di pejabat Imigresen di KLIA pada petang Khamis selepas menerima terlalu banyak aduan mengenai halangan untuk pelancong masuk ke negara ini

Pautan berkaitan;


Palestin terima bekalan pertama vaksin COVID-19

RAMALLAH, 3 Syaaban 1442H, Rabu – Pihak Berkuasa Palestin (PA) hari ini menerima kumpulan pertama vaksin COVID-19 di bawah inisiatif perkongsian global COVAX.

Jurucakap Kementerian Kesihatan Palestin berkata, sebanyak 38,000 dos vaksin Pfizer-BioNTech akan diberikan pada Ahad ini, sementara 24,000 dos Oxford-AstraZeneca bakal disimpan dahulu sehingga keputusan kajian daripada Pertubuhan Kesihatan Sedunia (WHO) diketahui.

Sehingga kini, WHO – menerusi salah seorang ketua program COVAX – memaklumkan bahawa panel penasihat sedang memantau kes pendarahan beku yang didakwa berlaku di beberapa negara selepas menerima suntikan AstraZeneca.

Namun, WHO menggesa semua negara untuk tidak menghentikan kempen vaksinasi atas faktor kebimbangan keselamatannya.

Vaksin yang dihantar ke Tel Aviv adalah kumpulan pertama daripada WHO kepada rakyat Palestin di bawah inisiatif COVAX yang ditubuhkan dengan gabungan vaksin GAVI untuk memastikan akses vaksinasi yang adil untuk seluruh dunia.

Penghantaran fasa kedua dan seterusnya COVAX dijangka dalam tempoh beberapa bulan lagi.

Trak yang membawa penghantaran awal vaksin tiba di bandar Ramallah di Tebing Barat dari Lapangan Terbang Ben Gurion, Tel Aviv.

Kira-kira satu pertiga dos telah diperuntukkan untuk Semenanjung Gaza.

PA berharap pemberian vaksin melalui inisiatif COVAX dapat memanfaatkan sekitar 20 peratus populasi Palestin.

Difahamkan, kumpulan pertama vaksin akan diutamakan kepada kakitangan kesihatan, pesakit kronik dan warga emas berusia 75 tahun ke atas. – Agensi


Campur tangan pemimpin politik dalam keputusan mahkamah

Oleh: Tun Abdul Hamid Mohamad

“PENDIRIAN Perdana Menteri Tan Sri Muhyiddin Yassin yang tidak mahu mencampuri urusan mahkamah berkenaan kes berprofil tinggi wajar dipuji. Ini adalah manifestasi kepada usaha membersihkan institusi kehakiman negara. Semoga reformasi ini akan berjaya direalisasikan sepenuhnya.”

Itu adalah perenggan pertama dalam rencana bertajuk “Di sebalik hukuman ke atas Najib Razak” yang ditulis oleh Prof. Dr. Haim Hilman dari Pusat Pengajian Pengurusan dan Keusahawanan, College of Business, Universiti Utara Malaysia dan disiar oleh Malaysia Gazette pada 29 Julai 2020

Rencana saya ini hanya berkenaan perenggan itu dan tertumpu kepada keputusan hakim dalam sesuatu kes. Ia tidak termasuk campur tangan, jika ada, dalam keputusan yang dibuat oleh Peguam Negara, Ketua Pesuruhjaya SPRM, Pengerusi Suruhanjaya Pilihan Raya dan lain-lain.

Apakah kesimpulan (inference) yang kita boleh buat daripada tiga ayat itu? Bagi saya, kita boleh membuat kesimpulan-kesimpulan berikut:

(1). Adalah perkara biasa bagi Perdana Menteri untuk campur tangan dalam keputusan hakim dalam sesuatu kes atau, sekurang-kurangnya, perkara seperti itu berlaku.

(2). Bahawa tindakan TS Muhyiddin yang tidak campur tangan dalam kes DS Najib itu wajar dipuji.

(3). Bahawa institusi kehakiman negara “tidak bersih” daripada campur tangan sedemikian.

(4). Tindakan TS Muhyiddin itu menunjukkan satu usaha untuk membersihkan institusi kehakiman negara.

(5). Ia adalah satu reformasi yang diharapkan akan berjaya.

Mengenai (1), dalam ucapan saya bertajuk “Independence of the Judiciary: My Personal Experience” di UiTM pada 10 June 2015, antara lain, saya berkata:

“Saya bercakap dari pengalaman, bukan dari persepsi atau dari buku. Saya menghabiskan 21 tahun sebagai pegawai di Perkhidmatan Kehakiman dan Perundangan, memegang pelbagai jawatan, termasuk Ketua Pendakwaan. Saya menghabiskan 18 tahun di Badan Kehakiman, menjadikan keseluruhannya 39 tahun.

Saya bersidang di semua mahkamah di negara ini dari Mahkamah Majistret, Mahkamah Sesyen, Mahkamah Tinggi, Mahkamah Rayuan hingga ke Mahkamah Persekutuan. Saya juga mengetuai Mahkamah Khas dan menjadi Hakim Mahkamah Rayuan Syari’ah.

Sebagai Hakim Mahkamah Rayuan, saya mendengar rayuan yang melibatkan seorang Ketua Menteri Barisan Nasional di sebuah negari. Penghakiman majoriti yang saya tulis membatalkannya dari jawatan tersebut.

Sebagai Hakim Mahkamah Persekutuan, saya mengetuai Mahkamah Persekutuan mendengar rayuan kes liwat pertama Dato’ Seri Anwar Ibrahim. Penghakiman majoriti yang saya tulis melepas dan membebaskannya.

Sebagai Ketua Hakim Negara, saya mengetuai persidangan Mahkamah Khas yang mendengar tuntutan sivil terhadap mantan Yang Di Pertuan Agong dan Raja yang sedang bertakhta di sebuah negari.

Keputusan sebulat suara Mahkamah yang saya tulis memerintahkannya membayar plaintif sebanyak AS$1 juta. (Anda boleh membaca semua penghakiman itu di laman web saya).
……………
Dalam tempoh 39 tahun kerjaya saya, saya tidak pernah menerima panggilan telefon atau nota, dan tidak ada sesiapa yang menghampiri saya bagi pihak Pentadbiran, Eksekutif atau ahli politik untuk mengarahkan, meminta, mencadangkan atau membayangkan bagaimana saya patut memutuskan sesatu kes.

Ya, memang benar bahawa sebelum saya mendengar rayuan kes Dato’ Seri Anwar Ibrahim, ada seorang (bukan ahli politik) berkata kepada saya.

“Sekiranya anda melakukannya dengan betul, salah satu jawatan kosong yang lebih tinggi itu boleh menjadi milik anda.”

Saya menjawab, “Saya tidak tahu apa keputusan saya kelak, tetapi saya bersedia untuk bersara sebagai Hakim Mahkamah Persekutuan.”

(Ertinya, saya sanggup jika tidak diberi kenaikan pangkat lagi pun). Kemudian, saya berkata kepada hakim-hakim yang bersidang bersama saya: “Jika ada sesiapa cuba mempengaruhi saya, saya akan naik ke mahkamah, menyatakannya secara terbuka dan menarik diri daripada mendengar rayuan kes itu.” Selepas itu, tidak ada sesiapa yang cuba mempengaruhi saya lagi. Saya tidak tahu mengenai hakim lain.”

Turut hadir membentang kertas kerjanya dalam Persidangan Meja Bulat Majlis Profesor itu ialah Dato’ Mohamad Arif, mantan Hakim Mahkamah Rayuan dan Yang Dipertua Dewan Rakyat yang dilantik oleh Kerajaan Pakatan Harapan. Saya berkata kepada beliau:

“Sekarang, saya merujuk kepada Dato’ Mohamad Arif. Saya tahu bahawa beliau bertanding dalam pilihan raya atas tiket PAS dan kalah. Namun, saya mengesyorkannya untuk jawatan Pesuruhjaya Kehakiman dan diterima oleh Kerajaan BN…. Dato’ Arif disahkan sebagai Hakim dan kemudian dinaikkan pangkat ke Mahkamah Rayuan…

Sekarang, saya minta beliau menceritakan pengalamannya: sama ada, ada ahli politik atau orang yang berkuasa terhadapnya atau mewakili Eksekutif pernah mengarah, mencadang atau membayangkan kepadanya untuk memutuskan kes supaya memihak kepada Kerajaan atau adakah beliau pernah menerima ugutan, amaran atau peringatan daripada mereka atau adakah sesiapa yang berkuasa (in authority) pernah mencuba mengganggu beliau dalam membuat keputusannya?”

Beliau diam.

Perdana Menteri yang mula sekali menyebabkan hakim-hakim yang lebih kanan dilangkau dan yang lebih junior dilantik ke jawatan yang lebih tinggi adalah Tun Dr. Mahathir.

Beliaulah yang menyebabkan Dato’ Haji Mohd. Azmi Kamaruddin dan Dato’ Harun Hashim dilangkau oleh Dato’ Eusof Chin dan Dato’ Lamin Idris.

Beliau jugalah yang menyebabkan Dato’ Malek Ahmad dan Dato’ Siti Norma Yaakob dilangkau oleh Dato’ Ahmad Fairuz. Betul, beliau bertanggungjawab bagi pembuangan Tun Mohd Salleh Abas untuk mengelak beliau mendengar rayuan kes yang berkaitan dengan perebutan jawatan Presiden UMNO antaranya dengan Tengku Razaleigh.

Tetapi, saya tidak pernah mendengar cerita beliau mengarahkan hakim membuat keputusan seperti yang beliau kehendaki.

Tun Abdullah Badawi juga, atas desakan UMNO, cuba melantik hakim yang lebih junior untuk untuk melangkau hakim yang lebih kanan ke jawatan Hakim Besar (Malaya) dan, selepas itu ke jawatan Presiden Mahkamah Rayuan dan Ketua Hakim Negara.

Hakim yang hendak dilangkau itu adalah saya. Dosa saya adalah kerana saya membebaskan Dato’ Sri Anwar Ibrahim dalam kes liwatnya yang pertama.

Dato’ Seri Najib melantik semula Tun Mohd. Raus sebagai Ketua Hakim Negara dan Tan Sri Zulkefli Makinuddin sebagai Presiden Mahkamah Rayuan walau pun mereka telah mencapai umur 66 tahun kerana, saya percaya, beliau lebih selesa dengan mereka. Saya telah mengkritik tindakan tersebut.Tun Dr Mahathir mengulangi amalannya apabila beliau menjadi Perdana Menteri bagi kali kedua apabila beliau melantik Tengku Maimun menjadi Ketua Hakim Negara melangkau beberapa orang hakim yang lebih kanan dan lebih luas pengalaman kerana, saya percaya, beliau lebih selesa dengan Tengku Maimun.

Saya tidak mengatakan bahawa pelantikan mesti dibuat berdasarkan kekananan semata-mata. Tetapi, saya tidak bersetuju apabila nampak sangat Perdana Menteri mengenepikan hakim-hakim yang lebih kanan dan lebih luas pengalaman mereka dan memilih hakim-hakim yang junior untuk dinaikkan pangkat, melangkau mereka. Perbuatan itu menampakkan adanya sesuatu motif yang yang tidak sepatutnya menjadi asas pemilihan itu.

Namun demikian, apa yang mereka lakukan ialah memilih hakim-hakim yang “senada” dengan mereka untuk memegang jawatan tertinggi itu. Ada yang justified, ada yang tidak. Biar apa pun, itu berlainan daripada campur tangan dalam proses membuat keputusan kes-kes yang dibicarakan oleh hakim-hakim, seperti yang digambarkan dalam rencana itu.

Mengenai (2), iaitu tindakan TS Muhyiddin yang tidak campur tangan dalam kes DS Najib itu wajar dipuji, tidak perlu disebut langsung. Saya berpendapat bahawa beliau melakukan “contempt of court” jika beliau berbuat demikian.

Mengenai (3), iaitu institusi kehakiman negara “tidak bersih” daripada campur tangan sedemikian, adalah tanggapan yang tidak betul.

Mengenai (4), iaitu tindakan TS Muhyiddin itu menunjukkan satu usaha untuk membersihkan institusi kehakiman negara, juga tidak betul. Saya lebih mudah bersetuju jika dikatakan, mengambil kira TS Muhyiddin dipecat oleh DS Najib kerana TS Muhyiddin menyoal DS Najib mengenai penglibatannya dalam 1MDB, maka tidak ada sebab mengapa TS Muhyiddin sanggup masuk penjara (kerana contempt of court) kerana hendak membela DS Najib dengan cara yang salah dan atas asas yang salah.

Mengenai (5), iaitu ia adalah satu reformasi yang diharapkan akan berjaya, adalah satu observation yang tidak kena pada tempatnya. Tidak ada apa yang hendak direformasikan. Sepanjang pengetahuan saya belum ada seorang Perdana Menteri, termasuk Tun Dr. Mahathir, yang berani campur tangan atau mengarah hakim supaya membuat keputusan seperti yang mereka kehendaki.

Jika ada sesiapa yang tahu perkara seperti itu berlaku, sila dedahkan. Jika tidak ada, adalah lebih baik tidak membuat kenyataan seperti itu yang mungkin dipercayai oleh pembaca.

Penafian: Artikel ini adalah pandangan penulis. Ia tidak mewakili pendirian rasmi Ikatan Muslimin Malaysia (Isma), mahupun Ismaweb.net.


Parlimen negara haram Israel akan dibubar, Lapid ambil alih tugas PM

TEL AVIV, 21 Zulkaedah 1443H, Selasa – Perdana Menteri Israel, Naftali Bennett, dan Menteri Luar, Yair Lapid bersetuju untuk membubarkan Parlimen, yang sekali membawa kepada pilihan raya baharu.

Semasa tempoh tersebut, Lapid akan mengambil alih jawatan Perdana Menteri sementara waktu, kata seorang pegawai, mengesahkan laporan media tempatan, lapor Reuters.

Undian akan diadakan di Parlimen minggu depan, dan selepas itu Lapid akan mengambil alih jawatan perdana menteri, kata pegawai itu.

Lapid dan Bennett, pada Jun 2021, telah membentuk gabungan yang tidak dijangka selepas dua tahun kebuntuan politik, menamatkan pemerintahan bekas Perdana Menteri, Benjamin Netanyahu.

Kerajaan parti sayap kanan, liberal dan Arab Islam rapuh sejak awal.

Dengan majoriti Parlimen yang tipis dan berpecah-belah dalam isu dasar utama seperti konflik Israel-Palestin dan isu negara dan agama, pakatan lapan puak itu mula retak apabila segelintir ahli meninggalkan gabungan.

Majoriti Parlimen kerajaan kemudian mulai berkurangan selepas itu.

Pilihan raya ini akan menjadi yang kelima Israel dalam tempoh tiga tahun, dan ia akan meletakkan Netanyahu, yang telah menjadi ketua pembangkang sejak setahun lalu, kembali ke pusat medan politik.- Agensi


BERJASA desak semua Majlis Agama Islam jadi pencelah kes Nik Elin

BANGI, 21 Muharam 1445H, Selasa – BERJASA mendesak semua Majlis Agama Islam dan pihak berkuasa negeri menjadi pencelah dalam isu cabaran terhadap Enakmen Kanun Jenayah Syariah Kelantan oleh Nik Elin Zurina Nik Abdul Rashid dan Tengku Yasmin Natasya Tengku Abdul Rahman terhadap kerajaan negeri itu.

Naib Presidennya, Ir Ts Muhammad Lukman Al Hakim turut menggesa semua Ahli Parlimen beragama Islam bersatu meminda Perlembagaan Persekutuan bagi memperkukuh bidang kuasa Mahkamah Syariah terutamanya untuk mengelakkan kes-kes seperti ini berlaku lagi.

Beliau percaya, kes Nik Elin dan dan Iki Putra Mubarak yang mencabar keabsahan sistem perundangan syariah adalah tindakan tersusun daripada pihak yang memusuhi Islam untuk melemahkan undang-undang Islam.

“Sebelum ini kes transgender yang mencabar Enakmen Undang-Undang Syariah Negeri Sembilan 1992 juga cuba membawa naratif yang sama.

“Cuba bayangkan jika Nik Elin pula menang kes ini, maka ia bakal menjadi tambahan kes rujukan bagi mencabar semua enakmen jenayah di negeri-negeri di Malaysia dan bakal menyebabkan negeri-negeri tidak lagi mempunyai kuasa menggubal undang-undang jenayah syariah.

“Ini tidak dapat dinafikan bila mana Mahkamah Persekutuan sudah pun membenarkan Iki Putra mencabar undang-undang jenayah syariah pada tahun 2021. Semua ini dikhuatiri boleh mengakibatkan seluruh sistem jenayah Islam lumpuh satu persatu,” katanya.

Muhammad Lukman menegaskan, jika perkara itu tidak dibendung, Mahkamah Syariah akan kehilangan kuasa untuk memutuskan kesalahan terhadap orang Islam.

Kesan daripada itu, beliau berkata, pada akhirnya masyarakat rosak ekoran tiada penguatkuasaan undang-undang yang mampu membanteras kesalahan syariah seperti ajaran sesat, persenda al-Quran, judi dan zina.

“Umat Islam di negara ini telah kehilangan banyak tanah, hasil bumi dan pelbagai jenis kekayaan.

“Jika undang-undang syariah ini turut hilang, dikhuatiri apa lagi yang tinggal untuk umat Islam dan bangsa Melayu di bumi tercinta milik kita sendiri ini,” katanya.

Sebelum ini, seorang peguam kelahiran Kelantan dan anaknya mengemukakan cabaran Perlembagaan berhubung lebih 20 peruntukan kesalahan dalam Enakmen Kanun Jenayah Syariah (1).

Nik Elin Zurina Nik Abdul Rashid dan Tengku Yasmin Nastasha Tengku Abdul Rahman mendakwa lebih 20 peruntukan berkenaan adalah tidak sah kerana terdapat undang-undang Persekutuan yang turut meliputi kesalahan sama.

Kedua-duanya berpendirian, kuasa untuk menggubal undang-undang melibatkan perkara jenayah adalah di bawah bidang kuasa Parlimen manakala DUN hanya diberi hak untuk menggubal undang-undang berkaitan akidah Islam.

Justeru, mereka menggesa pihak mahkamah mengisytiharkan peruntukan terbabit batal dan tidak sah.

21 peruntukan yang dicabar tersebut termasuk:

1. Seksyen 5 (dakwaan palsu);

2. Seksyen 11 (memusnahkan tempat ibadat);

3. Seksyen 13 (menjual atau memberikan anak kepada orang bukan Islam atau orang Islam yang keji akhlaknya);

4. Seksyen 14 (liwat);

5. Seksyen 15 (hukuman liwat);

6. Seksyen 16 (seks dengan mayat);

7. Seksyen 17 (seks dengan bukan manusia);

8. Seksyen 30 (kata-kata yang boleh memecah keamanan);

9. Seksyen 31 (gangguan seksual)

10. Seksyen 34 (memiliki dokumen palsu, memberikan keterangan, maklumat atau pernyataan palsu)

11. Seksyen 36 (apa-apa yang mengkhayalkan);

12. Seksyen 37 (berjudi);

13. Seksyen 39 (mengurangkan ukuran, sukatan, dan timbangan);

14. Seksyen 40 (melakukan transaksi muamalat yang berlawanan dengan hukum syarak);

15. Seksyen 41 (melakukan transaksi muamalat secara riba dll.);

16. Seksyen 42 (penyalahgunaan penandaan dan perbahasan halal);

17. Seksyen 43 (menawar atau memberi perkhidmatan maksiat);

18. Seksyen 44 (perbuatan sebagai persediaan untuk menawarkan atau memberi perkhidmatan maksiat);

19. Seksyen 45 (perbuatan sebagai persediaan untuk melakukan maksiat);

20. Seksyen 47 (sumbang mahram);

21. Seksyen 48 (muncikari);


Lebih 1,300 penceroboh haram Yahudi serbu Masjid Al-Aqsa

BAITULMAQDIS, 8 Zulhijjah 1442H, Ahad – Hanya kerana dilindungi polis penjajah Israel yang lengkap bersenjata, 1,371 penceroboh haram Yahudi ditemani anggota Knesset berani menyerbu Masjid Al-Aqsa dan merusuh tapak suci Islam ketiga itu.

Sumber media dan saksi melaporkan bahawa penceroboh Israel menyerbu Masjid Al-Aqsa pada awal pagi Ahad untuk meraikan hari puasa mereka yang dikatakan sebagai pemusnahan Haikal Sulaiman ribuan tahun lalu.

Polis penjajah Israel dilaporkan menyerang secara ganas jemaah Palestin, menahan mereka, dan menghalau orang lain untuk mengosongkan jalan untuk penceroboh Yahudi.

Video tular di internet menunjukkan keganasan polis Israel terhadap para jemaah Palestin yang bertekad untuk tidak meninggalkan Masjid Al-Aqsa.

Anggota Knesset (MK), Itamar Ben-Gvir serta bekas MK dan pendeta ekstremis Yahudi, Yehudah Glick, mengiringi kumpulan penceroboh yang menyerbu Masjid Al-Aqsa.

Para saksi mengatakan pasukan penjajah Israel menutup pintu Masjid Al Qibli, ruang solat utama di dalam Masjid Al-Aqsa, dengan rantai untuk menyekat para jemaah Muslim di dalam supaya dapat menyediakan suasana selamat dan tenang bagi para penceroboh haram.

Imam Masjid Al Aqsa, Sheikh Ekrima Sabri berkata: “Apa yang sedang terjadi di dalam Masjid Al-Aqsa adalah serangan agresif terhadap jemaah Muslim, yang merupakan pemilik tapak suci itu.”

Sementara itu, Pergerakan Perjuangan Islam Palestin – Hamas – dalam satu kenyataan mengatakan bahawa kerajaan haram Israel melepaskan penceroboh untuk mencemar Masjid Al-Aqsa.

Pencerobohan Yahudi di Masjid Al-Aqsa berakhir tanpa korban nyawa di kalangan rakyat Palestin, kecuali penahanan beberapa di antaranya di tengah-tengah desakan penceroboh untuk melakukan lebih banyak serangan di tapak suci umat Islam. – Agensi


Tiada kerjasama politik UMNO dan Bersatu di Melaka

MELAKA, 19 Rabiulakhir 1443H, Rabu – UMNO secara tegas berpendirian untuk tidak menjalinkan kerjasama politik dengan Ahli Dewan Undangan Negeri (ADUN) Perikatan Nasional (PN) dalam pembentukan kerajaan Melaka.

Pengerusi Badan Perhubungan UMNO negeri, Datuk Seri Ab Rauf Yusoh berkata, Barisan Nasional (BN) tidak akan membabitkan ADUN Bemban, Dr Mohd Yadzil Yaakub dan ADUN Sungai Udang, Dr Mohd Aleef Yusof dalam kerajaan baharu.

“Langkah itu sejajar dengan pendirian UMNO tidak menjalinkan kerjasama politik dengan Parti Pribumi Bersatu Malaysia (Bersatu) yang diputuskan menerusi Perhimpunan Agung UMNO tahun lalu.

“Cadangan untuk menggabungkan mereka tidak akan diterima dan kita tetap dengan pendirian tidak bekerjasama dengan Bersatu,” katanya seperti dipetik media tempatan, hari ini.

Pada Pilihan Raya Negeri (PRN) Melaka Sabtu lalu, BN memenangi 21 daripada 28 kerusi dengan dua lagi kerusi dimenangi PN, manakala selebihnya Pakatan Harapan (PH).

Terdapat cadangan supaya dua ADUN PN berkenaan bersama BN untuk membentuk kerajaan negeri seperti yang dilakukan pada peringkat Pusat.

Semalam, Timbalan Pengerusi BN, Datuk Seri Mohamad Hasan dilaporkan berkata, tiada keperluan untuk dua ADUN baharu daripada PN itu dilantik sebagai Ahli EXCO Melaka kerana BN mempunyai jumlah kerusi yang mencukupi, iaitu melebihi dua pertiga.


Jepun lulus RUU hukuman penjara untuk buli dalam talian

MOSCOW, 13 Zulkaedah 1443H, Isnin – Parlimen Jepun pada Isnin meluluskan rang undang-undang (RUU) bagi menjadikan buli siber sebagai jenayah yang boleh dihukum penjara, dengan semakan tambahan dijalankan dalam tempoh tiga tahun pelaksanaannya bertujuan menilai kesesuaiannya dengan hak kebebasan bersuara, lapor media.

Rang undang-undang itu meminda kanun keseksaan negara untuk memperkenalkan hukuman penjara sehingga satu tahun dan denda sehingga 300,000 yen (US$2,230), berbanding hukuman sekarang iaitu penjara kurang daripada 30 hari dan denda 10,000 yen.

Had statut untuk buli juga akan dilanjutkan dari satu tahun kepada tiga tahun, lapor Sputnik memetik laporan Agensi Berita Kyodo.

Pindaan itu akan berkuat kuasa 20 hari selepas ia diisytiharkan. Ia akan dikaji semula dalam tempoh tiga tahun bagi memastikan ia tidak melanggar hak kebebasan bersuara, seperti yang dikhuatiri pembangkang.

Penggubalan undang-undang itu didorong selepas ahli gusti profesional Hana Kimura, 22 yang juga antara pelakon rancangan realiti Netflix Terrace House, didakwa membunuh diri pada Mei 2020 selepas mengalami buli siber di media sosial. – Bernama


Tak hormat masyarakat Cina, 2 pemimpin DAP bidas isu papan tanda

BANGI, 23 Rabiulakhir 1443H, Ahad – Ahli Parlimen DAP, Nga Kor Ming memohon Timbalan Menteri Pendidikan I, Senator Datuk Dr Mah Hang Soon mengambil tindakan tegas terhadap Jabatan Pendidikan Negeri (JPN) Pahang.

Ia susulan tindakan jabatan itu menggantikan tulisan Cina pada papan tanda sekolah jenis kebangsaan Cina (SJKC) dengan tulisan Jawi.

Dalam masa sama, Kor Ming turut meminta jawapan daripada Perdana Menteri, Datuk Seri Ismail Sabri Yaakob yang merupakan Ahli Parlimen bagi kawasan di Pahang iaitu Bera.

Memetik laporan Malaysiakini, Pengerusi DAP Perak itu menggesa Putrajaya menghormati identiti SJKC dengan berkata, isu papan tanda Jawi bertentangan dengan slogan Keluarga Malaysia kerajaan Persekutuan.

Dalam perkembangan sama, Ahli Jawatankuasa Pusat DAP, Wong Kah Woh pula menyifatkan tindakan tersebut sebagai tanda tidak hormat kepada masyarakat Cina Malaysia.

Ahli Parlimen Ipoh Timur itu membandingkan isu berkenaan dengan kontroversi baru-baru ini seperti langkah kerajaan Kedah mengharamkan perjudian dengan tidak lagi memperbarui lesen kedai loteri.

“Berbilang kaum dan agama merupakan aset kepada Malaysia. Jika negara berhasrat untuk maju, mengekalkan keharmonian antara kumpulan etnik dan agama menjadi asasnya.

“Bagaimanapun, kerajaan hari ini telah memilih untuk memusnahkan asas pembinaan negara ini dengan mengubah negara daripada masyarakat yang pelbagai kepada masyarakat yang homogen,” katanya dalam kenyataan.

Terdahulu, Hang Soon mengarahkan JPN Pahang membina papan tanda baru yang mengandungi aksara Cina dan Tamil di semua papan tanda nama sekolah berkenaan.

“Pengarah bersetuju (dengan cadangan saya) dan juga bersetuju membenarkan kontraktor mengeluarkan papan tanda baru dengan nama Cina dan Tamil untuk sekolah Cina dan Tamil.

“JPN akan memasangnya selepas papan tanda baru siap,” katanya.

Perkara berkenaan berpunca daripada dasar kerajaan Pahang di mana papan tanda agensi kerajaan perlu mengandungi tulisan Jawi.

Sinchew Daily melaporkan JPN Pahang membekalkan papan tanda sedemikian kepada dua sekolah – SJKC Yoke Hwa dan SJKC Kee Wha, awal November.

Papan tanda itu mengandungi nama sekolah SJKC dalam Bahasa Melayu dan tulisan Jawi, tetapi tidak dalam aksara Cina.

Lima sekolah SJKC di Kuantan juga dikatakan akan diberikan papan tanda oleh lembaga tersebut.

Lima sekolah yang dilaporkan itu ialah SJKC Puay Chai, SJKC Kong Min, SJKC Semambu, SJKC Chung Ching 2 dan SJKC Yoke Shian.


PKP: Belanjawan 2021 penyelamat ekonomi negara

KUALA LUMPUR, 28 Jamadilawal 1442H, Selasa – Sama ada suka atau tidak pelaksanaan Perintah Kawalan Pergerakan (PKP) yang diumumkan oleh Perdana Menteri, Tan Sri MUhyiddin Yassin semalam pasti akan memberi kesan kepada ekonomi negara.

Ini terutamanya selepas enam buah negeri yang diberi perhatian khusus dalam PKP kali ini merupakan antara penyumbang utama kepada Keluaran Dalam Negara Kasar (KDNK).

Penganalisis ekonomi, Prof Madya Dr Ahmed Razman Abdul Latiff berkata, satu-satunya cara bagi memastikan impak negatif pelaksanaan PKP tidak begitu dirasai adalah dengan melaksanakan segera program ransangan ekonomi di bawah Belanjawan 2021.

Katanya, program-program tersebut mampu memastikan prestasi ekonomi negara tidak merudum teruk seperti semasa pelaksanaan PKP yang pertama.

“Memang akan terkesan sebabnya pembatasan pergerakan terutamanya di enam buah negeri yang menyumbang 65 peratus kepada KDNK.

“Yang penting sekarang kerajaan perlu melaksanakan segala peruntukan dan inisiatif yang telah diumumkan dalam Belanjawan 2021 seperti bantuan geran kepada PKS (perusahan kecil dan sederhana) bersasar berjumlah RM2 bilion dan juga kemudahan kredit mikro berjumlah RM1.5 bilion.

“Selain itu, subsidi upah ini saya harap ada penambahbaikan dan diberikan kepada sektor terjejas. Paling penting projek jana kerjaya dilaksanakan secepat mungkin,” katanya ketika dihubungi Ismaweb.net, hari ini.

Prof Madya Ahmed Razman berkata, perlu diingati, masalah pandemik COVID-19 bukan hanya didepani oleh Malaysia malah melibatkan semua negara di dunia.

Justeru, katanya, amat penting bagi semua pihak memainkan peranan mereka dengan mendengar arahan dikeluarkan oleh pihak berkuasa dalam melandaikan keluk jangkitan.

“Kita pernah menang suatu masa dahulu tetapi kita alpa dengan beberapa tindakan yang menyebabkan ianya kembali menular.

“Jadi dahulu kita pernah buat dan tak mustahil untuk kita buat sekali lagi , kerjasama memang amat penting bagi semua pihak dalam isu ini,” katanya lagi.

Semalam, Muhyiddin berkata, kerajaan akan melaksanakan PKP di Pulau Pinang, Selangor, Kuala Lumpur, Putrajaya, Labuan, Melaka, Johor dan Sabah dari 13 hingga 26 Januari.

Katanya, manakala, Pahang, Perak, Negeri Sembilan, Kedah, Terengganu dan Kelantan akan menjalani Perintah Kawalan Pergerakan Bersasar (PKPB) dari 13 hingga 26 Januari.


DS Anwar telah gagal, adakah Kerajaan PN selamat?

Oleh: Tun Abdul Hamid Mohamad

WALAUPUN selepas menghadap DYMM SPB Yang di-Pertuan Agong (YDPA), DS Anwar berkata “Muhyiddin telah jatuh”, sebenarnya beliau telah gagal. Tidak perlu menghabiskan banyak perkataan dan ruang menulis mengenainya lagi. Beliau telah menjadi budak yang melaung “serigala”. Noktah.

Beliau tidak berjaya menjatuhkan TS Muhyiddin dan kerajaan PN. Tetapi, adakah kerajaan PN selamat?

Perhatian kita perlu beralih ke PWTC. Pada petang yang sama (13 10 2020), Biro Politik Majlis Tertinggi UMNO telah bermesyuarat, dipengerusikan oleh DS Zahid Hamidi, Presiden UMNO. Mesyuarat itu, antara lain, memutuskan:

“1. UMNO membuat pertimbangan untuk menarik diri dari menyokong Perikatan Nasional dan akan memberi syarat baru kepada Kerajaan Perikatan Nasional bagi meneruskan kerjasama politik, secara perjanjian bertulis untuk dilaksanakan secepat mungkin.

2. UMNO akan mencadangkan kepada Jawatankuasa Pemandu Muafakat Nasional (MN) agar Muafakat Nasional didaftar dengan segera sebagai sebuah gabungan politik yang sah”.

Saya terpaksa membaca perenggan 1 beberapa kali untuk memahaminya. Apa yang saya faham ialah UMNO akan meletakkan syarat baru kepada Kerajaan PN yang akan dijadikan perjanjian bertulis sebelum UMNO akan meneruskan kerjasama dengan Kerajaan PN. Jika syarat itu tidak dipersetujui oleh Kerajaan PN, maka UMNO akan menarik diri daripada menyokong Kerajaan PN. Jika UMNO menarik diri, maka Kerajaan PN akan hilang majoriti. Dua kemungkinan akan berlaku: sama ada DS Anwar atau orang lain akan dijemput oleh YDPA untuk menubuhkan kerajaan baru atau baginda akan membubar Parlimen dan PRU akan terpaksa diadakan.

Kita bincang keputusan ini dahulu. Tidak syak lagi bahawa keputusan itu adalah berbangkit daripada rasa tidak puas hati di kalangan pemimpin-pemimpin UMNO terhadap pemberian jawatan dalam Kerajaan PN dan bilangan kerusi dalam pilihan raya, sebagai misalan, dalam PRN Sabah yang baru lepas. Ini ditujukan kepada TS Muhyiddin dan Bersatu.

Rasa tidak puas hati itu bermula dengan penubuhan Kerajaan PN, terutama sekali di kalangan pemimpin-pemimpin UMNO yang tidak terpilih menduduki jawatan-jawatan dalam Kabinet TS Muhyiddin. Mereka menghujahkan UMNO yang mempunyai kerusi terbanyak dalam gabungan PN telah dipinggirkan oleh TS Muhyiddin. Ini diburukkan lagi oleh sabitan terhadap DS Najib yang menyebabkan DS Zahid mengeluarkan kenyataan bahawa UMNO akan mengambil keputusan politik yang besar. Kenyataannya itu dilihat sebagai bayangan bahawa UMNO mungkin keluar daripada Kerajaan PN akibat keputusan mahkamah itu, yang juga membayangkan apa yang akan berlaku kepada DS Zahid sendiri.

Nampaknya jerami terakhir yang mematahkan belakang unta adalah PRN Sabah. UMNO merasakan pembahagian kerusi untuk ia bertanding adalah tidak adil dan jawatan Ketua Menteri sepatutnya diberi kepada UMNO.

Maka, apabila DS Anwar mengeluarkan kenyataan beliau telah mempunyai majoriti untuk menubuh kerajaan baru, DS Zahid pun mengeluar kenyataan mengatakan ramai Ahli-Ahli Parlimen UMNO yang menyokong DS Anwar, beliau menghormati tindakan mereka dan beliau tidak boleh menghalang mereka.

Pada masa itu, terdapat tiga kumpulan dalam UMNO berhubung isu ini:

1. Kumpulan yang menyokong DS Anwar untuk menggulingkan Kerajaan PN dan mahukan DS Anwar menjadi Perdana Menteri.

2. Kumpulan yang hendak menggulingkan Kerajaan PN tetapi mahukan pilihan raya diadakan.

3. Kumpulan yang menyokong Kerajaan PN dan TS Muhyiddin sebagai Perdana Menteri.

Saya percaya kumpulan DS Zahid pada awalnya berada dalam kumpulan Pertama. – lihat “Komplot September 2020: Apa Kesannya?” (01 10 2020). Tetapi, mereka kemudiannya berundur seorang demi seorang apabila melihat ia tidak akan berjaya. Hingga, apabila sampai tarikh DS Anwar diterima menghadap YDPA, hampir semua nama yang dikatakan menyokong DS Anwar itu menafikan sokongan mereka. Kenyataan Media Istana Negara selepas majlis menghadap itu, membunuh segala harapan DS Anwar.

Maka, pada petang hari yang sama, DS Zahid mempengerusi Biro Politik Majlis Tertinggi UMNO. Dari apa yang saya faham ini adalah satu biro Majlis Tertinggi dan keputusannya mestilah disahkan oleh Majlis Tertinggi sebelum ia menjadi suatu dasar. Dalam hal ini nampaknya, keputusan itu tidak dibawa kepada Majlis Tertinggi untuk diluluskan. Sebaik sahaja ia diluluskan ia terus diumumkan, diikuti dengan kenyataan bahawa syarat baru itu akan dikemukakan pada esoknya dalam pertemuan antara DS Zahid dan TS Muhyiddin.

Soalan: Mengapa DS Zahid menggunakan biro itu untuk meluluskan keputusan itu dan tidak Majlis Tertinggi atau membawa keputusan itu kepada Majlis Tertinggi untuk diluluskannya? Adakah DS Zahid takut Majlis Tertinggi tidak akan meluluskannya?

Sama ada keputusan itu mengikat UMNO atau tidak, kesannya sudah dirasa. UMNO, atau lebih tepat, kumpulan DS Zahid telah mengancam menarik diri keluar daripada Kerajaan PN sebaik sahaja DS Anwar selesai menghadap YDPA. Tarikh mesyuarat itu tentu telah ditetapkan lebih awal. Ia tentulah telah dirancang oleh DS Zahid untuk memberi sokongan kepada DS Anwar. Walaupun perancangan DS Anwar nampaknya gagal, kumpulan DS Zahid, yang kononnya mewakili UMNO telah menghidupkan semula harapan DS Anwar. Ia juga telah berjaya menambah keretakan dalam gabungan PN. Bendahari PAS Pusat telah pun mempertikaikan syarat baru itu, walaupun belum tahu apa syarat itu. Nampak seperti Kerajaan PN akan berpecah dan tumbang, bukan kerana kejayaan DS Anwar tetapi kerana tindakan DS Zahid, atas nama UMNO, memberi faedah kepada DS Anwar.

Soalan saya kepada Majlis Tertinggi ialah, apakah pendirian Majlis Tertinggi terhadap DS Zahid yang membelakangkan Majlis Tertinggi itu? Apakah pendirian Majlis Tertinggi terhadap keputusan itu?

Saya berpendapat, biar apa pun perbezaan pendapat dan rasa tidak puas di antara parti-parti komponen PN, mereka sepatutnya cuba mengekalkan Kerajaan PN sehingga pilihan raya diadakan. Yang paling penting adalah mengelak PH berkuasa semula, walaupun dengan DS Anwar sebagai Perdana Menteri. Ini bukanlah masa yang sesuai untuk mengadakan pilihan raya. Kerajaan PN perlulah disokong sehingga masa yang sesuai untuk mengadakan pilihan raya.

Sampai kepada keputusan kedua, cadangan supaya MN didaftarkan sebagai sebuah gabungan politik yang sah. Saya bersetuju dengan cadangan itu. Dari awal saya berkata UMNO dan PAS hendaklah memberi keutamaan kepada MN. Tetapi, PAS yang nampaknya mula membelakangkan MN, pertama kerana hendak mengambil hati Tun Dr. Mahathir; selepas TS Muhyiddin menjadi Perdana Menteri, kerana hendak mengambil hati beliau sehingga menyertai pendaftaran PN. Sekarang, nampaknya PAS perlulah memilih untuk didaftarkan dalam gabungan PN atau MN.

Walau bagaimana pun, saya harap Bersatu, UMNO dan PAS akan mempertahankan Kerajaan PN sehingga diadakan pilihan raya.

16 10 2020


Agihan vaksin ‘tak seimbang’ punca wabak COVID-19 sukar ditamatkan

GENEVA, 13 Zulhijjah 1442H, Jumaat – Ketidakseimbangan pemberian vaksin antara halangan utama wabak COVID-19 lupus di seluruh dunia, kata Pertubuhan Kesihatan Sedunia (WHO).

Ketua Pengarahnya, Tedros Adhanom Ghebreyesus berkata demikian dalam satu kenyataan yang dikeluarkan bersama oleh Program Pembangunan PBB (UNDP) dan Universiti Oxford.

Data itu mendapati ketidaksamaan pemberian vaksin COVID-19 akan memberi kesan kekal dan mendalam terhadap pemulihan sosio-ekonomi di negara-negara berpendapatan rendah.

Atas dasar itu, perlu bagi memastikan akses yang adil kepada setiap negara, termasuk pembahagian dos.

“Ketidakseimbangan pemberian vaksin adalah halangan terbesar di dunia untuk mengakhiri wabak pandemik ini.

“Dari segi ekonomi, epidemiologi dan moral, kepentingan terbaik semua negara menggunakan data terbaru yang sedia ada untuk menyediakan vaksin bagi menyelamatkan nyawa semua,” katanya.

WHO berkata, pengeluaran dan pembahagian dos vaksin yang mencukupi kepada negara berpendapatan rendah boleh menambah AS$38 bilion mengikut ramalan KDNK tahun 2021, jika mempunyai kadar vaksinasi sama seperti negara berpendapatan tinggi.

Justeru, ini adalah waktu yang tepat untuk memastikan vaksin dibahagi secara cepat ke negara miskin, tatkala negara-negara kaya cuba merangsang ekonomi untuk berkembang.

WHO meminta menghapuskan halangan untuk meningkatkan pengeluaran vaksin dan mendapatkan sokongan pembiayaan sehingga dos diedarkan secara adil bagi pemulihan ekonomi.

“Di beberapa negara berpendapatan rendah dan sederhana, kurang daripada 1 peratus populasi diberi vaksin – ini menyumbang kepada pemulihan dua hala daripada pandemik COVID-19.

“Justeru, satu tindakan kolektif yang pantas diperlukan untuk tangani isu ini,” katanya.-  Agensi


SOP di masjid dan surau akan diperkemas

KUALA KUBU BHARU, 15 Safar 1442H, Sabtu – Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri memaklumkan prosedur operasi standard (SOP) di masjid dan surau akan diperkemaskan susulan peningkatan kes positif COVID-19 di negara ini.

Berkongsi mengenai perkembangan mesyuarat khas Majlis Keselamatan Negara (MKN) berkenaan COVID-19 yang dipengerusikan oleh Perdana Menteri, Tan Sri Muhyiddin Yassin pagi tadi, katanya, SOP baharu di masjid atau surau setakat ini tidak dibincangkan.

“Tidak dibincangkan (mengenai SOP baharu di masjid dan surau), sekadar kita akan memperkemaskan SOP dan kepatuhannya,” katanya kepada Bernama selepas menyempurnakan majlis Pengijazahan Perubatan dan Pengubatan Islam Darussyifa’ sesi 2020 serta majlis Penganugerahan Darul Quran Jakim di sini hari ini.

Mesyuarat khas MKN itu turut dihadiri Menteri Kanan (Kluster Keselamatan) Datuk Seri Ismail Sabri Yaakob; Menteri Kanan Kerja Raya Datuk Seri Fadillah Yusof; Menteri Kanan Pendidikan Dr Radzi Jidin, Menteri Kesihatan Datuk Seri Dr Adham Baba serta menteri-menteri berkaitan termasuk Ketua Pengarah Kesihatan Tan Sri Dr Noor Hisham Abdullah.

Semalam, Malaysia mencatatkan 287 kes baharu COVID-19, iaitu jumlah kes harian tertinggi pernah direkodkan sejak permulaan pandemik itu di negara ini.

Sementara itu, pada majlis hari ini seramai 80 peserta kursus Perawatan Islam Darussyifa’-Darul Quran diraikan di Dewan Muktamar Darul Quran Jakim.

Kursus Perawatan Islam ini merupakan program kerjasama antara Darul Quran dengan Persatuan Perubatan, Pengubatan dan Kebajikan Islam Malaysia (Darussyifa’).

Dr Zulkifli berharap dengan pengijazahan para peserta itu dapat menjadi satu daripada penyelesaian kepada masyarakat yang buntu ketika mereka diuji oleh Allah SWT dengan kesakitan dan seumpamanya.

Beliau turut menasihatkan para pengamal perubatan Islam juga perlu menjadi pendakwah yang ikhlas membawa pesakit lebih dekat kepada Allah melalui kaedah perawatan rukyah Islam.

“Terdapat banyak ajaran dan amalan tidak berlandaskan kepada ajaran Islam sebenar bahkan bercanggah dengan akidah serta syariat Islam yang tidak berasaskan daripada sumber sahih.

“Jadi, inilah peranan dan tanggungjawab yang besar perlu digalas terutamanya para dai (pendakwah) dalam memelihara kesucian serta keagungan Islam bagi menjamin masa depan generasi umat Islam,” katanya. – Bernama


Penghidap diabetes lebih mudah dijangkiti gejala COVID-19 serius

SHAH ALAM, 4 Ramadan 1443H, Rabu – Penghidap diabetes adalah tiga hingga empat kali lebih mudah untuk dijangkiti gejala COVID-19 yang serius berbanding individu yang tidak menghidap penyakit itu, kata Menteri Kesihatan Khairy Jamaluddin.

Khairy berkata memandangkan penyakit diabetes telah lama wujud dalam masyarakat kita, rakyat perlu berusaha untuk membendungnya daripada terus menular yang akhirnya akan memberi kesan terhadap kualiti hidup penduduk Malaysia.

“Diabetes bukan sahaja dikaitkan dengan pengambilan gula berlebihan malah ia berkait rapat dengan cara pemakanan yang tidak terkawal dan amalan cara hidup yang tidak sihat,” katanya ketika berucap pada Kempen Perangi Diabetes anjuran Selangor FC dan syarikat farmaseutikal Sanofi Aventis Malaysia (Sanofi) yang berlangsung secara maya, hari ini.

Justeru beliau mengingatkan orang ramai tentang kepentingan menjaga kesihatan diri dengan mengamalkan diet pemakanan yang sihat dan seimbang serta mengamalkan cara hidup yang aktif.

“Ibu bapa juga harus menjadi contoh kepada anak-anak dalam mengamalkan cara hidup yang sihat bagi memastikan anak-anak kita terus sihat, cergas dan bebas daripada sebarang penyakit,” katanya.

Menurutnya tinjauan Kebangsaan Kesihatan dan Mobiditi (NHMS) 2019 mendapati peratusan pesakit diabetes di Malaysia telah meningkat daripada 13.4 peratus pada 2015 kepada 18.3 peratus (2019).

“Laporan ini telah menunjukkan satu daripada lima individu dewasa berumur 18 tahun ke atas di negara ini, hidup dengan diabetes atau persamaan hampir 4 juta penduduk Malaysia,” katanya. – Bernama


PDRM uji kenderaan mewah untuk penugasan: Bukit Aman

KUALA LUMPUR, 1 Rabiulawal 1443H, Jumaat – Polis Diraja Malaysia (PDRM) mengesahkan membuat uji pandu kenderaan jenis BMW dan Volkswagen yang dilengkapi aksesori kenderaan polis bagi mendapatkan maklum balas berhubung kesesuaiannya digunakan dalam penugasan PDRM.

Pengarah Jabatan Keselamatan Dalam Negeri dan Ketenteraman Awam (KDNKA) Bukit Aman, Datuk Hazani Ghazali berkata, uji pandu berkenaan ditawarkan oleh syarikat berkaitan sebelum sebarang keputusan penggunaannya oleh PDRM.

Beliau berkata, PDRM menguji pandu lima unit kenderaan mewah melibatkan BMW M3 dan X3 serta Volkswagen Tiguan.

“Kenderaan berkenaan akan digunakan KDNKA, Jabatan Siasatan dan Penguatkuasaan Trafik serta Cawangan Pengawal Pengiring dalam uji pandu selama dua minggu atau peringkat pembuktian konsep tanpa sebarang perjanjian atau urusan pembelian,” katanya dalam kenyataan hari ini.

Beliau berkata, PDRM sedia maklum kekangan kewangan yang dihadapi oleh kerajaan ketika ini dan tawaran yang diberikan oleh syarikat berkenaan adalah atas prinsip hanya untuk uji pandu.

Semalam, tular menerusi media sosial memaparkan lima unit kenderaan mewah dinyatakan lengkap dengan aksesori kenderaan polis sehingga menimbulkan tanda tanya tentang penggunaannya pada masa akan datang oleh PDRM. – Bernama


Politik Perak: UMNO patut sembunyi sifat tamak, tunggu PRU15

Oleh Ainul Illia Meor Suzurudin

BANGI, 19 Rabiulakhir 1442H, Sabtu – Barisan pemimpin parti-parti Melayu iaitu UMNO, PAS dan Bersatu di Perak sepatutnya jelas dengan perjuangan mereka, kata Ketua Penerangan Barisan Jemaah Islamiah Se-Malaysia (BERJASA), Ustaz Zamani Ibrahim.

Beliau menegaskan, walaupun berlainan parti, namun mereka telah diberikan amanah untuk membawa agenda ummah.

“Apabila bercakap mengenai agenda ummah, maka semestinya kepentingan kuasa bangsa Melayu itu patutnya diutamakan berbanding kuasa parti sendiri, tetapi sebaliknya yang dilakukan oleh UMNO,” katanya ketika dihubungi Ismaweb.net, hari ini.

Mengkritik tindakan UMNO yang merumitkan keadaan politik di Perak, Ustaz Zamani berkata, parti yang mendakwa mereka sebagai parti keramat Melayu itu, sepatutnya menyembunyikan sementara sifat ketamakannya untuk berkuasa.

“Oleh yang demikian, apalah diambil kira sangat Menteri Besar Perak adalah daripada Bersatu. Buat sementara waktu ini, lebih lebih lagi kita sedang dilanda wabak COVID-19 dan majoriti kerajaan amat sedikit berbanding PH, maka sepatutnya UMNO menunjukkan kematangannya sebagai parti tua dengan bersabar sehingga Pilhan Raya Umum ke-15 (PRU15).

“PRU15 adalah medan yang terbuka untuk UMNO berkuasa, apa salahnya UMNO bersabar sehingga PRU15 demi kepentingan ummah. Inilah penyakit pemimpin UMNO sebenarnya,” katanya.

Dalam suasana politik yang tidak stabil ini juga, adalah tidak mustahil untuk Pakatan Harapan (PH) sebagai pembangkang mengambil kesempatan untuk mencari ikhtiar supaya kembali menjadi majoriti dan akhirnya mengambil alih kerajaan negeri Perak.

“Ini tidak mustahil, lebih-lebih lagi mungkin terdapat YB yang boleh ‘dibeli’ dan dijanjikan sebagai EXCO. Sekiranya ini berlaku, maka PH akan mendapat majoriti mudah dan sekali gus boleh menjadi kerajaan,” katanya lagi.

Ustaz Zamani menegaskan, BERJASA sebagai parti yang menjadikan Perlembagaan sebagai tiang seri, ingin mengingatkan pemimpin-pemimpin parti Melayu supaya kembali semula menghayati semangat memperjuangkan ketuanan Melayu.

“BERJASA cukup yakin bahawa, hanya bangsa Melayu sahaja yang mampu menjaga keharmornian rakyat di Malaysia ini,” tegasnya.

Perak mempunyai 59 Ahli Dewan Undangan Negeri (ADUN) yang 25 daripadanya terdiri daripada Barisan Nasional (BN), Bersatu (5), PAS (3), DAP (16), PKR (3), PAN (5) dan masing-masing satu kerusi milik Gerakan dan Bebas.

Dalam sidang Dewan Undangan Negeri (DUN) Perak, semalam, Menteri Besar, Datuk Seri Ahmad Faizal Azumu gagal melepasi usul ‘undi percaya’ terhadap kepemimpinannya yang dikemukakan oleh ADUN Pengkalan Baharu daripada BN, Datuk Abdul Manaf Hashim.

Dalam undian daripada 59 ADUN, sebanyak 48 undi menolak usul percaya itu berbanding 10 yang menyokongnya manakala satu undi rosak atau berkecuali.

Ketika ini, dua nama daripada UMNO disebut-sebut bakal mengambil alih jawatan Menteri Besar iaitu Pengerusi Perhubungan UMNO Perak, Datuk Saarani Mohamad yang juga ADUN Kota Tampan dan ADUN Rungkup, Datuk Shahrul Zaman Yahya.


Nahas SUKE: 2 maut, 3 parah

KUALA LUMPUR, 20 Rejab 1442H, Khamis – Dua wanita maut manakala tiga lagi cedera parah setelah van dinaiki mereka dihempap sebahagian struktur binaan jejambat yang runtuh dalam kejadian di Desa Tun Razak, petang semalam.

Ketua Jabatan Siasatan dan Penguatkuasaan Trafik Kuala Lumpur ACP Zulkefly Yahya berkata, dalam kejadian itu, van tersebut sedang melalui Jalan Lingkaran Tengah 2 (MRR2) dan dua mangsa terbabit disahkan maut di tempat kejadian.

Beliau berkata, kesemua mangsa adalah warga tempatan berusia dalam lingkungan 30 hingga 45 tahun

“Pemandu van berkenaan dikeluarkan pada pukul 8.55 malam dan mangsa terakhir berjaya dikeluarkan pada 9.27 malam.

“Mangsa yang cedera dibawa ke Hospital Tuanku Muhriz untuk rawatan lanjut,” katanya ketika ditemui di lokasi kejadian. – Bernama


Mahmoud Abbas pecat 12 gabenor di Tebing Barat, Semenanjung Gaza

BAITULMAQDIS, 24 Muharam 1445H, Jumaat – Presiden Palestin, Mahmoud Abbas mengeluarkan dekri untuk memecat 12 gabenor di Tebing Barat dan Semenanjung Gaza pada Khamis, lapor Agensi Anadolu.

“Di Semenanjung Gaza, Gabenor Gaza Utara, Gaza, Khan Yunis dan Rafah telah dihantar bersara mengikut dekri presiden,” kata agensi berita rasmi WAFA.

Di Tebing Barat, beliau mengarahkan penyingkiran Gabenor Jenin, Nablus, Qalqilya, Tulkarem, Betlehem, Hebron, Tubas dan Yerikho.

Abbas juga mengeluarkan dekri presiden untuk menubuhkan jawatankuasa yang berhak memilih calon bagi jawatan gabenor dan cadangan nama kepada presiden untuk membuat keputusan, menurut WAFA. – Agensi


Permintaan mendadak ubat paracetamol, vitamin C kanak-kanak

BANGI, 3 Zulkaedah 1443H, Jumaat – Kementerian Kesihatan (KKM) memaklumkan terdapat peningkatan permintaan yang mendadak bagi beberapa jenis ubat-ubatan seperti produk dengan bahan aktif paracetamol, vitamin C serta ubat batuk dan selsema untuk kegunaan kanak-kanak.

Ini susulan merujuk kepada isu kekurangan bekalan ubat-ubatan dan bahan mentah bagi produk farmaseutikal yang dilaporkan dalam media massa dan menerusi laman sosial.

Pengarah Kanan Perkhidmatan Farmasi KKM, Norhaliza A Halim berkata, kekurangan bekalan dikatakan melibatkan ubat-ubatan untuk rawatan demam, selsema dan batuk, sakit tekak, antibiotik, ubat tahan sakit serta ubat-ubatan bagi mengurangkan gejala penyakit kaki, tangan dan mulut (HFMD).

“Namun, pada masa ini, tiada produk yang mengalami gangguan bekalan secara menyeluruh kerana kebanyakan produk mempunyai alternatif dari pelbagai jenama lain yang mempunyai indikasi yang sama.

“Pihak pengilang juga telah meningkatkan kapasiti pengeluaran bagi memenuhi permintaan yang tinggi,” katanya dalam kenyataan, hari ini.

Beliau berkata, maklum balas itu diterima daripada pihak industri farmaseutikal melalui satu perjumpaan yang diadakan pada 2 Jun lalu.

Katanya, perjumpaan itu membabitkan Program Perkhidmatan Farmasi dengan Malaysian Organisation of Pharmaceutical Industries (MOPI), Pharmaceutical Association of Malaysia (PhAMA) dan Malaysia Association of Pharmaceutical Suppliers (MAPS).

“Kementerian Kesihatan sedang mendapatkan maklum balas lanjut daripada pihak industri berhubung status sebenar bekalan ubat-ubatan yang dihasilkan di Malaysia atau diimport serta isu-isu yang berkaitan dengannya.

“Pemantauan yang ketat dan penyelesaian terhadap setiap isu yang dialami akan diteliti melalui komunikasi berterusan antara KKM dan pihak industri farmaseutikal bagi memastikan kesinambungan bekalan ubat-ubatan yang berkualiti, selamat dan berkesan kepada rakyat Malaysia,” katanya.


KKM bimbang akuarium cemarkan kualiti air

SARIKEI, 2 Muharam 1445H, Khamis – Kementerian Kesihatan (KKM) melahirkan kebimbangan terhadap tindakan sebilangan penjaja air balang yang menggunakan akuarium ikan untuk menjual minuman.

Timbalan Menterinya, Lukanisman Awang Sauni berkata, pihaknya akan merujuk kepada bahagian atau unit yang bertanggungjawab di kementerian itu untuk tindakan.

“Kita bimbang penggunaan akuarium mungkin menjejaskan atau mencemarkan kualiti air tersebut dan kita akan teliti perkara ini,” katanya kepada pemberita semasa melawat Hospital Sarikei di sini hari ini.

Beliau berkata demikian ketika diminta mengulas mengenai perkara tersebut yang tular di media sosial semalam.

Lukanisman percaya tindakan penjaja air balang itu adalah untuk menarik perhatian orang ramai.

“Tetapi kita mesti lihat kualiti bahan atau balang yang digunakan. Seperti yang di dalam Twitter ini, ia adalah sebuah akuariaum yang kebiasaannya untuk kegunaan memelihara ikan,” katanya sambil menambah KKM akan melihat perkara tersebut dari sudut keselamatan dan kualiti makanan.

Sebuah akaun Twitter menggunakan nama “Jabatan Netizen Malaysia” dalam satu ciapan menyatakan perbuatan menjual air minuman menggunakan akuarium dan pam akuarium adalah salah, selain menegaskan silikon bukan bergred makanan digunakan untuk melekatkan kaca akuarium itu.

Ia menambah mereka yang ingin berniaga makanan wajib menyertai kursus mengendali makanan dan mereka akan diajar apa yang boleh atau tidak dilakukan dalam perniagaan makanan. – Bernama


Cuaca panas berterusan boleh sebabkan kes strok haba meningkat

BANGI,  22 Syawal 1444H, Sabtu – Kes strok haba di negara dijangka meningkat sekiranya kemarau dan cuaca panas berterusan.

Timbalan Menteri Kesihatan, Lukanisman Awang Suani mendedahkan sebanyak 14 kes dilaporkan melibatkan kes strok haba iaitu enam kes di Kelantan, Sarawak lima kes dan Sabah tiga kes.

“Kementerian Kesihatan (KKM) menjangkakan jumlah kes strok haba akan meningkat sekiranya cuaca panas berterusan dalam tempoh yang panjang.

“Daripada 14 kes yang dilaporkan, ia melibatkan beberapa kategori direkodkan iaitu empat kes strok haba, empat kes lagi kelesuan haba dan enam kes kejang haba.

“Daripada jumlah itu, tujuh individu dewasa dikesan mengalami strok haba, tiga kanak-kanak, masing-masing dua warga emas dam remaja,” katanya.

Mengulas lanjut, katanya semua kes berkenaan dirujuk di hospital dan semuanya dilaporkan  pulih seperti sedia kala.

“Memandangkan cuaca panas sehingga Ogos ini, orang ramai yang dikesan mengalami simptom strok haba disarankan untuk mendapatkan rawatan segera di hospital berdekatan,” katanya.

Dalam pada itu, KKM juga telah mengenal pasti lokasi-lokasi yang mempunyai suhu yang tinggi.

katanya, Jabatan Meteorologi Malaysia (MetMalaysia) disaran bertindak segera  dan memberi maklumat yang cepat supaya tindakan dapat dibuat menerusi fasiliti di seluruh negara